title: Venäjän yleissotilaallinen liitto

text: ROVS pyrki yhdistämään kaikki valkoisen liikkeen sotilaat ja tukemaan salaista vastavallankumouksellista toimintaa Neuvostoliitossa. Sen ensimmäisenä johtajana toimi Wrangel, mutta maanalaista toimintaa johti kenraali Aleksandr Kutepov. Wrangelin tiedettiin olevan monarkisti, mutta hänen mukaansa ROVS ei ollut etukäteen sitoutunut mihinkään tiettyyn valtiomuotoon. Järjestön toinen keulakuva sen alkuvuosina oli viimeisen keisarin Nikolai II:n pikkuserkku, maailmansodassa Venäjän armeijan ylipäällikkönä toiminut suuriruhtinas Nikolai Nikolajevitš Romanov, jota monet monarkistit kannattivat myös uudeksi hallitsijaksi, vaikka hän ei ollutkaan virallinen kruununperijä. Wrangel kuoli yllättäen vuonna 1928, joidenkin epäilyjen mukaan Neuvostoliiton agenttien myrkyttämänä. Iäkkäästä Nikolai Nikolajevitšista tuli tuolloin ROVS:n virallinen johtaja, mutta hän kuoli itsekin jo seuraavana vuonna. Neuvostoliiton turvallisuuspalvelu OGPU (myöh. NKVD) onnistui soluttamaan ROVS:n organisaation ja eliminoimaan sen kaksi seuraava johtajaa. Aleksandr Kutepov siepattiin vuonna 1930 Pariisissa ja hän kuoli sydänkohtaukseen laivassa, joka oli viemässä häntä vankina Neuvostoliittoon. Hänen seuraajansa kenraali Jevgeni Miller siepattiin myös Pariisissa vuonna 1937 kun NKVD:n kaksoisagentiksi ryhtynyt Millerin alainen, kenraali Nikolai Skoblin houkutteli hänet ansaan. Miller vietiin vangiksi Moskovaan, jossa hänet teloitettiin 1939. Millerin jälkeen ROVS:n johtajaksi valittiin kenraali Aleksei Arhangelski, joka siirsi järjestön päämajan Brysseliin.


title: Venäjän yleissotilaallinen liitto

text: Kutepovin ROVS:n sisälle muodostama salainen taistelujärjestö suoritti varsinkin vuosina 1927–1928 useita huomiota herättäneitä terrori-iskuja Neuvostoliitossa. Vaikka suunniteltu Josif Stalinin salamurha ei toteutunut, onnistui agentti Viktor Larionovin johtama terroristisolu tekemään kesäkuussa 1927 pommi-iskun kommunistien Leningradin-puolueklubille ja heinäkuussa 1928 agentit Georgi Radkovitš ja Dmitri Monomahov onnistuivat tekemään itsemurhapommi-iskun salaisen poliisin OGPU:n päämajaan, Moskovan Lubjankaan. Suomen yleisesikunnan tiedustelu avusti osassa näistä hankkeista, jopa hankkimalla iskuissa käytettyjä räjähteitä. Suomessa ROVS:n ensimmäisenä tiedustelujohtajana toimi vuosina 1924–1926 kenraalimajuri Eugèn Högström, jonka äkillistä kuolemaa pidettiin epäilyttävänä.


title: Venäjän yleissotilaallinen liitto

text: ROVS menetti toisen maailmansodan myötä suurimman osan merkityksestään. Neuvostoliiton hajottua järjestö saattoi 1990-luvulla palata Venäjälle, mutta pääosa jäsenistöstä alkoi pitää toiminnan jatkamista tarkoituksettomana. ROVS julistettiin hajotetuksi vuonna 2000, mutta pieni osa jäsenistä on jatkanut sen toimintaa valkoisen armeijan muistoa ylläpitävänä perinnejärjestönä.


title: QuickPath

text: Intel QuickPath Interconnect (QPI) on Intelin väyläteknologia, joka korvaa vanhemman suoritinväyläteknologian. Väylä on julkaistu vuonna 2007 ja se on otettu käyttöön Intel Xeon -malleissa vuonna 2009.


title: QuickPath

text: Vastaava käytössä oleva teknologia on AMD:n käyttämä HyperTransport (2003).


title: QuickPath

text: QPI:n korvaajan odotetaan olevan "Intel UltraPath Interconnect" (UPI).


title: Avoin taivas

text: Avoin taivas voi tarkoittaa seuraavia:


title: Motorola 88000

text: Motorola 88000 (m88k) oli Motorolan suunnittelema 32-bittinen RISC suoritinsarja, joka esiteltiin vuonna 1988.


title: Motorola 88000

text: Suoritin saapui markkinoille myöhässä. Laitevalmistajat valitsivat kilpailevat SPARC- ja MIPS-suorittimet sen sijaan.


title: Motorola 88000

text: Applen, IBM:n ja Motorolan allianssi (AIM) kehitti PowerPC-suoritinta, johon Motorola lisäsi "m88k" ominaisuuksia tarjotakseen helpon päivityksen eteenpäin.Suuri osa suorittimen käyttökohteista oli VME-väyläisen MVME-alustan laitteissa sekä sulautetut järjestelmät.


title: Motorola 88000

text: Data General valmisti Aviion-sarjan palvelimia, joissa suoritin oli käytössä DG/UX Unixin kanssa. Unisys S-8400 palvelimet käyttivät suoritinta.


title: Motorola 88000

text: GEC:n GEC 4000 sarjan minitietokoneissa.


title: Motorola 88000

text: Puolustuslaitevalmistaja Harris Corporation käytti suoritinta "Night Hawk 5000" järjestelmässä. Myöhemmät versiot siirtyivät käyttämään PowerPC-suoritinta.


title: Motorola 88000

text: Sulautetuissa tietokonejärjestelmissä, "Tri-channel VMS Computer" F-15 S/MTD lentokoneessa käytti kolmea 88000-suoritin kolmois-redundanttisessa tietokoneessa.


title: Václav Klement

text: Václav Klement (16. lokakuuta 1868 Velvary – 10. elokuuta 1938 Mladá Boleslav) oli tšekkiläinen ajoneuvopioneeri ja toinen Laurin & Klementin perustajista, joka on nykyään Škoda Auto. Hän oli alun perin kirjojen myyjä.


title: Václav Klement

text: Hänen lapsuutensa ei ollut onnellisin. Hänen äitinsä kuoli, kun hän oli pieni. Äidin korvasi äitipuoli, joka ei pahemmin piitannut pienestä pojasta. 14-vuotiaana Klement teki töitä käsillään, vaikkakin hänellä oli kykyjä opiskeluun. Huolimatta vaikeuksista hänestä tuli hyvä oppilas ja hän pääsi Slanýn kylän kirjakauppaan harjoittelijaksi, jossa hän sai päätettyä oppikoulunsa.


title: Václav Klement

text: Sen jälkeen Klement työskenteli Prahassa jonkin aikaa ja muutti sitten Mladá Boleslaviin, jossa hän työskenteli toisessa kirjakaupassa. Kun kirjakaupan omistaja kuoli, Klement päätti ostaa kaupan. Kauppa ei kuitenkaan kukoistanut ja Klementin oli pakko myydä kirjakauppa maksaakseen velkansa.


title: Václav Klement

text: Laurin & Klement -yhtiön perustamisen tarina alkaa samana päivänä, jolloin Klement osti saksalaisen Seidel & Naumann -yhtiön valmistaman polkupyörän. Löytäessään ongelman polkupyörästä, Klement lähetti kirjeen yhtiölle tšekin kielellä kirjoitettuna pyytäen korjausta. Yhtiöstä vastattiin, että he hoitaisivat korjauspyynnön vain, jos kirje olisi kirjoitettuna "ymmärrettävällä" kielellä. Klement oli niin tuohtunut, että hän päätti aloittaa korjaamaan polkupyöriä itse Václav Laurinin kanssa.


title: Václav Klement

text: Myöhemmin vuonna 1895 Klementin vaatimattomuus, erinomaiset johtamistaidot ja yritystoiminnan ymmärrys yhdessä Laurinin teknisen taitavuuden kanssa, johtivat siihen, että kaksikko päätti perustaa Laurin & Klement -yhtiön tuottamaan heidän omia polkupyöriään. Nämä tunnettiin Slavia-polkupyörinä. Yhtiö lähti käyntiin ja pian heillä oli 12 työntekijää väkiluvun kasvaessa myöhemmin 40:en.


title: Václav Klement

text: Vuonna 1899 he alkoivat valmistamaan moottoripyöriä, jotka olivat välitön menestys, ei vain kotimaassaan, mutta myös ulkomailla ja jopa urheilukilpailuissa. Vuonna 1902 Laurin & Klement -moottoripyörät olivat menestyksellisiä kuuluisassa Paris-Vienna -kilpailussa. Tämä kilpailu oli 1430 km pitkä ja ainoat moottoripyörät, jotka pääsivät maaliin ilman mitään rikkoutumisia 31:ssä tunnissa olivat Laurin & Klement -moottoripyörät.


title: Václav Klement

text: Pian nämä moottoripyörät olivat niin menestyneitä, että yhtiö päätti lopettaa polkupyörien valmistamisen pitäytyäkseen täysin moottoripyörissä.


title: Václav Klement

text: Vuonna 1903 yhtiöllä oli jo noin 200 työntekijää valmistamassa noin 2000 moottoripyörää vuosittain.


title: Václav Klement

text:
Vuonna 1905 yhtiö aloitti tekemään autoja ja vuonna 1907 yhtiötä laajennettiin, rekisteröitiin pörssiin ja moottoripyörien valmistus lopetettiin.
Vuonna 1925 Laurin & Klement -yhtiö liittyi Pilsner Škoda -konserniin ja tehtaan nimeksi vaihdettiin Laurin & Klement - Škoda, myöhemmin vain Škoda, joka valmisti hyvin menestyviä ajoneuvoja ja siitä tuli yksi suurista brandinimistä, arvostettu maailman laajuisesti, Tšekin tasavallan historiassa. Václav Laurin piti paikkansa teknisenä johtajana. Vuonna 1991 Škoda-tehtaasta tuli osa Volkswagen Groupia.


title: Václav Laurin

text: Václav Laurin (16. lokakuuta 1865 Kamení lähellä Pěnčíniä – 13. elokuuta 1930 Mladá Boleslav) oli tšekkiläinen insinööri, teollisuusmies ja ajoneuvopioneeri, joka perusti Václav Klementin kanssa autovalmistaja Laurin & Klementin, josta tuli myöhemmin Škoda Auto.


title: Václav Laurin

text: Laurin oli lukkoseppäharjoittelijana Mladá Boleslavissa, jossa vuonna 1895 hän ja Václav Klement perustivat yhtiön Laurin & Klementin (nykyään Škoda Auto). Joulukuun alussa 1895 mekaanikko Václav Laurin ja kirjojen myyjä Václav Klement, molemmat polkupyöräharrastajia, aloittivat valmistamaan omia polkupyörämallejaan patrioottisesti nimetty Slavia 1800-luvun lopun nationalistisessa ilmapiirissä . Vuonna 1905 Laurin valmisti heidän ensimmäisen autonsa. Nykyään yhtiö nauttii kansainvälisestä suosiosta Škoda Auto -brändin alla .


title: Václav Laurin

text: Hän oli nimekkäästi työllistettynä Laurin & Klement valmistusyhtiössä yhdessä hänen yhteistyökumppani Václav Klementin kanssa, toinen yhtiön perustajista. Hän osallistui ajoneuvojen valmistukseen siellä. Viimeisinä vuosinaan hän oli Škoda Auton tekninen johtaja.


title: So Far Away (Dire Straitsin kappale)

text: So Far Away on Dire Straits -yhtyeen rock-kappale. Se esiintyy albumilla "Brothers in Arms". Siitä tuli yhtyeen neljäs ja viimeinen top 20 hitti (kuten myös top 40 hitti) "Billboard" Hot 100 -listalla päästen parhaimmillaan sijalle 19. Suomessa se nousi virallisen singlelistan sijalle 13. Kappaleen alkuperäinen studioversio esiintyi vuoden 2005 kokoelma-albumilla ".


title: So Far Away (Dire Straitsin kappale)

text: "So Far Away oli" "Brothers in Arms" -albumin johtosingle Isossa-Britanniassa ja Euroopassa, kun se julkaistiin 8. huhtikuuta 1985. Kappale pääsi sijalle 20 Ison-Britannian listoilla mutta saavutti myös top 5 sijoituksen Norjassa (4.), top 10 sijoituksen Sveitsissä (6.) ja Ruotsissa (7.) ja top 40 sijoituksen Italiassa (33.). Kappale julkaistiin myös Australiassa ja pääsi siellä parhaimmillaan sijalle 22 listoilla.


title: So Far Away (Dire Straitsin kappale)

text: Sen jälkeen kun kappale kipusi sijalle 29 "Billboard" Hot Mainstream Rock Tracks -listalla vuonna 1985, se julkaistiin vuotta myöhemmin albumin kolmantena singlenä Pohjois-Amerikassa, missä se pääsi parhaimmillaan sijalle 3 Hot Adult Contemporary Tracks -listalla ja sijalle 19 "Billboard" Hot 100 -listalla. Tämä oli Dire Straitsille kolmas peräkkäinen top 20 hitti "Brothers in Arms" -albumilta kyseisellä listalla.


title: So Far Away (Dire Straitsin kappale)

text: Vuoden 1985 "So Far Away" Euroopan julkaisut sisälsivät toisen kappaleen "Brothers in Arms" -albumilta, mikä oli "Walk of Life". Tämä kappale tulisi itse olemaan neljäs julkaistu virallinen single albumilta Euroopassa (toinen Pohjois-Amerikassa) vuoden 1985 lopulla päästen sijalle 7 "Billboard" Hot 100 -listalla ja sijalle 2 Isossa-Britanniassa - yhtyeen korkeimmalle sijoitettu kappale kotimaassaan. Seitsemäntuumainen single sisälsi editoidun version "So Far Away" -kappaleesta, jota käytettiin "Brothers in Arms" -LP-versiossa. Kaksitoistatuumainen single sisälsi täyden version kappaleesta, mikä oli "Brothers in Arms" -CD-versiossa. Sen joskus virheellisesti luullaan olevan pidennetty versio kappaleesta. Yhdysvalloissa kappale, jota käytettiin "So Far Awayn" B-puolella oli "If I Had You" Dire Straitsin vuoden 1983 ExtendedancEPlay -EP:ltä.


title: So Far Away (Dire Straitsin kappale)

text: Yksi kappaleista Mark Knopflerin vuoden 2006 "Real Live Roadrunning" -albumilla on duetto-versio "So Far Awaysta" amerikkalaisen country-folk -laulajan Emmylou Harrisin kanssa.


title: Sideways Festival

text: Sideways-festivaali (lyhyemmin Sideways) on Helsingin jäähallin alueella järjestettävä musiikkifestivaali. Sideways järjestettiin ensimmäistä kertaa vuonna 2015 ja festivaalilla oli yli 12 000 kävijää.


title: Sideways Festival

text: Sideways-festivaalilla on tarjolla runsaasti eri genrejä vaihtoehtomusiikista hip hopiin. Musiikkitarjonnan lisäksi festivaali panostaa vahvasti katuruokatarjontaan ja alueohjelmaan. Tapahtuman järjestää Fullsteam Agency Oy.


title: Sideways Festival

text: Sideways järjestetään vuodesta 2018 lähtien Helsingin ”Nordiksella” eli Helsingin jäähallin ja Eläintarhan urheilupuiston ympäristössä. Tapahtuma-alueen vaihdoksen myötä festivaali pystyy tarjoamaan ohjelmaa myös sisätiloissa sekä pimennetyissä tiloissa. Uuden miljöön myötä ohjelmisto voi jatkua myös aiempaa pidempään. Festivaali laajenee myös ajallisesti: tapahtuma järjestetään ensimmäistä kertaa kolmipäiväisenä.


title: Sideways Festival

text: Vuosina 2015-2017 Sideways järjestettiin Helsingin Teurastamolla. Teurastamo-alue on arkkitehti Bertel Liljequistin suunnittelema entinen Helsingin kaupungin teurastamo Kalasatamassa; teurastamo avattiin vuonna 1933. Vuonna 1992 teurastamo päätti toimintaansa ja tämän jälkeen tiloissa on toiminut lihanleikkaamoita, leipomoita ja muita elintarvike- ja kukka-alan yrityksiä.


title: Sideways Festival

text: Alue muutettiin kaupunkilaisten käyttöön syksyllä 2012. Teurastamon tiloissa toimii nykyään ravintola-alan yrittäjiä, toisen asteen ammatillinen oppilaitos ja helsinkiläinen paikallisradio.


title: Sideways Festival

text: Festivaali järjestettiin 12.–13. kesäkuuta 2015. Suomalaisia esiintyjiä olivat Paperi T, Lapko, Uusi Fantasia, Ville Leinonen & Enkelit, Suad, Gim Kordon, Pimeys, Asa & Band, K-X-P, Hisser, Tähtiportti, Mirel Wagner, Pharaoh Overlord, Black Lizard, Jaakko Eino Kalevi, DJ Ibusal & Lobo, Lasten Hautausmaa, Mikko Joensuu, Pekko Käppi & K.H.H.L., Teksti-TV 666, The Hearing, Sur-rur, Aino Venna, Kesä, Tryer sekä Faarao & Kakspäinen narttu. Muun maalaisiin esiintyjiin lukeutuivat Killing Joke, Dizzee Rascal, The Jesus and Mary Chain, José González, Ariel Pink, Earl Sweatshirt, ...And You Will Know Us by the Trail of Dead, Freddie Gibbs, Bizarre Ride II The Pharcyde, Fickle Friends, The_Soft_Moon, Matthew E. White, Perfume Genius, Silvana Imam, Little Simz, Beatrice Eli ja Jack Garratt. Tapahtuman molemmat päivät olivat loppuunmyytyjä.


title: Sideways Festival

text: Festivaali järjestettiin 17.–18. kesäkuuta 2016. Suomalaisia esiintyjiä olivat Saimaa, French Films, Gasellit, Atomirotta, SMC Lähiörotat, Töölön Ketterä, Elias Gould, Noah Kin, Black Twig, Eevil Stöö, Khid, Talmud Beach, Circle, Gettomasa, View, Circle, Yona, Oranssi Pazuzu, Yari, Radiopuhelimet, Hopeajärvi, Mara Balls, Have You Ever Seen The Jane Fonda Aerobic VHS?, Shivan Dragn, Janne Westerlund, Echo Is Your Love, Kivesveto Go Go, PK Keränen, Ghost World, Redder, Ranger, Phantom, Kiki Pau, Hebosagil, Stiletti-Ana sekä Seksihullut. Muun maalaisia esiintyjiä olivat PJ Harvey, Flatbush Zombies, Explosions in the Sky, Peaches, Susanne Sundfor, Mykki Blanco, Sevdaliza, EPMD, Ty Segalla & The Muggers, Cherrie, Julien Baker, Viagra Boys ja Kelela.


title: Sideways Festival

text: Vuonna 2016 Sideways-festivaalin toisen tapahtumapäivän yllätti voimakas myrsky. Järjestäjien mukaan joidenkin artistien esiintymisiä piti siirtää. Pariisin Kevään ja Iisan keikat jouduttiin peruuttamaan kokonaan. Vuoden 2016 Sidewaysin perjantai oli loppuunmyyty.


title: Sideways Festival

text: Festivaali järjestettiin 9.-10. kesäkuuta 2017. Suomalaisia esiintyjiä olivat Mikko Joensuu, Ruudolf & Karri Koira, Ceebrolistics, Sanni, Pimeys, Iisa, Disco Ensemble, Litku Klemetti & Tuntematon Numero, Astrid Swan, Lake Jons, Räjäyttäjät, Huoratron, Kairon; IRSE!, Satellite Stories, Death Hawks, Villa Nah, The Holy, Kube, Tippa-T, Kauriinmetsästäjät, Tuuttimörkö, U.F.Ojala, Kynnet, Töölön Ketterä, Oddarang, Rainbowlicker, JV, Karina, Kaleidobolt, The Toxics, Jukka Nousiainen, Janne Laurila, Flaming Skull Of The Eagle, Hidria Spacefolk, Kansakunnan Ylpeys, Acid Runs, Lighthouse Project ja Ilpo Väisänen & Jimi Tenor: Mika Vainio -tribuutti. Tapahtuman muun maalaisiin esiintyjiin kuuluivat Editors, Röyksopp, DJ Shadow, Dinosaur Jr., Section Boyz, The Radio Dept., The Thurston Moore Group, Tommy Cash, Hurula, Chelsea Wolfe, Lady Leshurr, Demdike Stare, Slaves ja The Coathangers. Vuoden 2017 Sidewaysin lauantai oli loppuunmyyty.


title: Sideways Festival

text: Festivaali järjestettiin 8.-10. kesäkuuta 2018. Vuonna 2018 tapahtuma laajeni kolmipäiväiseksi ja siirtyi Helsingin jäähallin ympäristöön. Uuden tapahtuma-alueen myötä festivaalin ohjelmaa järjestettiin myös sisätiloissa. Tämän lisäksi ohjelma jatkui aiempia vuosia pidempään. Tapahtuman suomalaisia kiinnityksiä olivat muun muassa Pyhimys, Vesta, Pariisin Kevät, M, Rättö ja Lehtisalo, SUAD, DJ Kridlokk, Gasellit sekä $now. Muunmaalaisiin esiintyjiin lukeutuivat A Perfect Circle, French Montana, The National, Rodriquez, MØ, Deerhunter, Sleaford Mods sekä No Fun At All. Alueohjelmassa oli muun muassa House of Auerin dragshow, sekä bissejoogaa.


title: Sideways (täsmennyssivu)

text: Sideways voi tarkoittaa seuraavia:


title: Nitropropaani

text: Nitropropaani eli 1-nitropropaani (CHNO) on nitroalkaaneihin kuuluva orgaaninen yhdiste. Yhdistettä voidaan käyttää liuottimena, orgaanisissa synteeseissä sekä ajoaineena. Nitropropaani on 2-nitropropaanin isomeeri.


title: Nitropropaani

text: Nitropropaani on huoneenlämpötilassa väritöntä nestettä. Yhdiste liukenee pienessä määrin veteen ja hyviin moniin orgaanisiin liuottimiin, esimerkiksi etanoliin ja dietyylieetteriin. Voimakkaat emäkset, esimerkiksi natriumhydroksidi- tai -hydridi, voivat deprotonoida yhdisteen, jolloin muodostuu nitronaattisuoloja. Nitropropaani ärsyttää silmiä ja hengitysteitä. Aineelle altistumisesta oireina voi olla muun muassa huonovointisuus, päänsärky ja kurkkukipu. Yhdiste on myrkyllistä maksalle.


title: Nitropropaani

text: Nitropropaania valmistetaan nitraamalla propaania kaasufaasissa noin 400 °C:n lämpötilassa. Tässä reaktiossa syntyy myös muita yhdisteitä, esimerkiksi 2-nitropropaania ja nitrometaania.


title: Nitropropaani

text: Nitropropaania käytetään liuottamaan muun muassa selluloosa-asetaattia, rasvoja, öljyjä, lakkoja sekä synteettisiä kumeja ja hartseja. Sitä voidaan käyttää myös orgaanisten reaktioiden liuottimena. Yhdistettä käytetään myös orgaanisen kemian synteeseissä muodostettaessa aromaattisista aldehydeistä nitriilejä. Lisäksi nitropropaanista valmistetaan muun muassa etambutolia ja sitä voidaan käyttää rakettien ajoaineena.


title: Hulda Nordenstreng

text: Hulda Maria Nordenstreng, o.s. "Hynninen" (13. tammikuuta 1879 Mikkeli – 27. joulukuuta 1971 Mikkeli) oli suomalainen liikkeenharjoittaja ja kansanedustaja.


title: Hulda Nordenstreng

text: Nordenstreng kävi tyttökoulun 1894 ja keittokoulun opettajakurssi 1897. Hän oli Isonkyrön talous- ja emäntäkoulun opettaja 1897–1899. Hän perusti Mikkeliin vaatetusliikkeen, jonka toimitusjohtaja hän oli 1904–1954.


title: Hulda Nordenstreng

text: Nordenstreng valittiin kansanedustajaksi Mikkelin läänin vaalipiiristä. Hän oli kansanedustaja Kansallisen edistyspuolueen eduskuntaryhmässä 1. elokuuta 1929 – 20. lokakuuta 1930.


title: Hulda Nordenstreng

text: Nordenstreng toimi myös kunnallispolitiikassa Mikkelin kaupunginvaltuustossa 1919–1956 ja Mikkelin kaupunginhallituksessa, ja hänelle myönnettiin kunnallisneuvoksen arvonimi 1942. Hän oli vuonna 1931 presidentin valitsijamies.


title: Hulda Nordenstreng

text: Nordenstrengin vanhemmat olivat kauppias Abraham Hynninen ja Hedda Stolt. Hänen puolisonsa oli vuodesta 1899 Otto Lennart Nordenstreng.


title: Hulda Nordenstreng

text: Nordenstrengin muistoksi on Mikkelin Kirkonvarkauden alueelle nimetty kaksi katua, Huldankuja ja Huldanranta.


title: Walk of Life (kappale)

text: Walk of Life on brittiläisen Dire Straits -yhtyeen kappale heidän viidenneltä "Brothers in Arms" (1985) -studioalbumiltaan. Se myöhemmin esiintyi heidän "On the Night" (1993) -livealbumillaan. Kappale julkaistiin singlenä marraskuussa 1985, mutta oli ollut ensiksi saatavilla "So Far Away" -singlen B-puolella, mikä julkaistiin aiemmin "Brothers in Arms" -albumilta.


title: Walk of Life (kappale)

text: Kappale pääsi parhaimmillaan seitsemänneksi Yhdysvaltain listoilla ja oli heidän suurin kaupallinen menestyksensä Isossa-Britanniassa, päästen listoilla sijalle kaksi. Kappale myös esiintyi kolmella kokelma albumilla: "Money for Nothing" (1988), "" (1998) ja "" (2005).


title: Walk of Life (kappale)

text: Kappale jätettiin melkein pois albumilta kun toinen kappaleen tuottaja Neil Dorfsman äänesti kappaleen pois jättämisen puolesta. Muu yhtye äänesti kuitenkin säilyttämisen puolesta.


title: Walk of Life (kappale)

text: Kappaletta itseään käytettiin singlen "So Far Away" -Euroopan julkaisun kääntöpuolella. "Walk Lifella" oli monia eri B-puolia eri formaattien ja eri julkaisualueiden välillä. Kaksi eniten käytetyintä kappaletta ovat liveversio kappaleesta "Two Young Lovers", joka oli aiemmin esiintynyt vuoden 1983 ExtendedancEPlay -EP:llä ja "One World", joka "Brothers in Arms albumin" kahdeksas kappale.


title: Soodavesi

text: Soodavesi (tunnetaan myös hiilihapotettuna vetenä) on vettä, johon on liuennut hiilidioksidikaasua paineen alla. Joissain näissä on lisäaineita kuten natriumkloridia, natriumbikarbonaattia tai vastaavaa. Suurin osa soodavedestä myydään pulloissa mineraalivetenä ja hiilihappoa sisältävinä juomina kuten virvoitusjuomina. Soodavettä on kuitenkin helppo valmistaa myös kotona.


title: Soodavesi

text: Tutkimusten mukaan soodavedellä näyttää olevan vain vähän vaikutusta terveyteen. Vaikka hiilihapotettu vesi on hieman hapanta, tämän happamuuden kuitenkin neutralisoi sylki.


title: Soodavesi

text: Soodavesi saattaa lisätä ärtyneen suolen oireita kuten muun muassa turvotusta sekä ilmavaivoja hiilidioksidin vapautumisen takia ruoansulatuskanavassa. Soodavedellä ei tosin ole vaikutusta refluksitautiin. On myös alustavaa näyttöä siitä, että hiilihapotettu vesi saattaa auttaa ummetuksen kanssa ihmisten keskuudessa, joilla on ollut halvaus. Joissakin soodavesissä on lisättyä natriumia, jolloin ne voivat olla ongelmallista niille, joilla on vähäsuolainen ruokavalio.


title: Presidentti (televisiosarja)

text: Presidentti on Yle TV1:llä helmi–huhtikuussa 2017 esitetty Lauri Nurksen ohjaama draamasarja. Sarja sijoittuu vuoteen 2018, jolloin Samuli Edelmannin esittämä avaruusteknologian parissa uraa tehnyt liikemies Henri Talvio valitaan Suomen uudeksi presidentiksi populistisen Liike-puolueen ehdokkaana.


title: Presidentti (televisiosarja)

text: Sarjan ensimmäinen osa esitettiin 5. helmikuuta 2017. Se on osa Yleisradion Suomi 100 -ohjelmistoa.


title: Presidentti (televisiosarja)

text: Katsojamäärä televisiossa ensiesityspäivänä


title: Presidentti (televisiosarja)

text: "Presidentti" on saanut negatiivisia arvosteluja. Aamulehden Jussi Saarinen kuvaili sarjaa tylsäksi ja poukkoilevaksi ja sanoi, että siitä on vaikea saada otetta. Myös Helsingin Sanomien Leena Virtanen piti sarjaa pettymyksenä.


title: Franck Kessié

text: Franck Yannick Kessié (s. 19. joulukuuta 1996 Ouragahio) on norsunluurannikkolainen jalkapalloilija, joka edustaa Italian Serie A:ssa pelaavaa Milania lainalla Atalantasta. Pelipaikaltaan molempijalkainen Kessié on puolustava keskikenttäpelaaja. Hän kuuluu myös Norsunluurannikon jalkapallomaajoukkueeseen.


title: Franck Kessié

text: Kessié aloitti uransa Norsunluurannikon Ligue 1:n Stella Clubissa, josta hän siirtyi vuonna 2015 italialaiseen Atalantaan. Kauden 2015–2016 hän vietti lainalla Serie B:n Cesenassa, jossa Kessié onnistui maalinteossa neljä kertaa 38 ottelussa. Debyyttinsä Atalantan paidassa Serie A:ssa hän teki elokuussa 2016 Laziota vastaan onnistuen ottelussa myös maalinteossa.


title: Franck Kessié

text: Norsunluurannikkoa nuorten maajoukkuetasolla edustanut Kessié debytoi Norsunluurannikon jalkapallomaajoukkueessa syyskuussa 2014 Sierra Leonea vastaan. Hän kuuluu maajoukkueeseen vuoden 2017 Afrikan-mestaruuskilpailuissa.


title: Seija Wallius

text: Seija Raili Orvokki Wallius (e. Wallius-Kokkonen; s. 21. maaliskuuta 1941 Nurmes) on suomalainen toimittaja. Hän aloitti uransa radiossa 1960-luvun puolivälissä.


title: Seija Wallius

text: Walliuksen radio-ohjelmia olivat muun muassa "Herraseurassa", joka oli keskusteluohjelma ", Eroottiset iltamat", jossa lukijat kertoivat omista eroottisista fantasioistaan, "Sukupuolielämän kirjelaatikko", jossa Wallius ja Sirkka-Liisa Valle vastasivat kuuntelijoiden kysymyksiin, ja "Kansanradio", joka aloitti 1979.


title: Seija Wallius

text:
Wallius sai tiedonjulkistamispalkinnon 1974 televisiotyöstä. Perusteluissa todettiin:
”Seija Wallius-Kokkosen ääni on radion kuuntelijoille tuttu – –. Hänen ohjelmansa täyttävät parhaan radioilmaisun vaatimukset: ne puhuttelevat läheltä, käsittelevät asioita selkeästi ja kaihtamatta ja siten, että ne säilyttävät yhteyden yhteiskunnalliseen todellisuuteen.”


title: Seija Wallius

text: Walliuksen veli on VB-seuran puheenjohtaja, toimittajana myös työskennellyt Ossi Wallius.


title: Seija Wallius

text: Yle Elävä arkisto: Seija Wallius toimittajana Suomi 75-juhlaläheryksessä


title: Turkish Airlinesin lento 6491

text: Turkish Airlinesin lento 6491 oli Turkish Airlinesin rahtilento Hongkongista Biškekin kautta Istanbuliin. 16. tammikuuta 2017 lentoa Turkish Airlinesin puolesta operoineen ACT Airlinesin Boeing 747-400F syöksyi maahan lähellä Biškekin Manasin kansainvälistä lentoasemaa lähestymisen keskeyttämisen jälkeen. Se syöksyi asuinalueelle noin 1 100 metrin päässä kiitotien lopusta. Maahansyöksyssä kuolivat kaikki neljä miehistön jäsentä sekä alustavien tietojen mukaan 33 sen kylän asukasta, johon kone syöksyi, eli yhteensä ainakin 37 ihmistä. Lopulta kuolonuhrien määräksi varmistui 39. Lisäksi 15 loukkaantunutta toimitettiin sairaalaan.


title: Turkish Airlinesin lento 6491

text: Onnettomuuden aikaan Biškekissä oli sumuista ja näkyvyys oli huono. Jo onnettomuuspäivänä Kirgisian varapääministeri Muhammetgaly Abulgaziev kertoi, että ensimmäisten tietojen perusteella turman aiheutti miehistön virhe.


title: Turkish Airlinesin lento 6491

text: Onnettomuuskone oli Boeingin valmistama 747-412F-rahtikone. Se oli lentänyt ensilentonsa tammikuussa 2003. Kuukautta myöhemmin se toimitettiin Singapore Airlines Cargolle, joka poisti koneen käytöstään elokuussa 2013 ja asetti sen säilytykseen. ACT Airlinesin käyttöön se tuli joulukuussa 2015.


title: Ana Bogdan

text: Ana Bogdan (s. 25. marraskuuta 1992 Sinaia) on romanialainen tennispelaaja. Parhaimmillaan hän on ollut kaksinpelissä WTA-listan sijalla 59 kesäkuussa 2018. Hän oli junioreiden maailmanlistalla parhaimmillaan toisena tammikuussa 2009.


title: Ana Bogdan

text: Bogdan pelasi ensimmäisen kerran Grand Slam -turnauksen pääsarjassa Yhdysvaltain avoimissa 2016, missä hän eteni toiselle kierrokselle. Kolmannelle kierrokselle hän on yltänyt Australian avoimissa 2018.


title: Loma Mansa

text: Loma Mansa, myös Bintumani on Sierra Leonen ja läntisen Afrikan korkein vuori. Loma Mansan korkein kohta on 1 948 metriä merenpinnan yläpuolella. Vuori on osa Lomavuoristoa, joka sijaitsee vuonna 1952 metsäreservaatiksi rauhoitetussa 332,01 neliökilometrin laajuisessa luonnonpuistossa (IUNC kategoria II) maan luoteisosassa, Pohjoisen maakunnan Koinadugun piirikunnassa. Piirikuntakeskus Kabala sijaitsee linnuntietä noin 62 kilometriä vuoresta pohjoisluoteeseen.


title: Lomavuoristo

text: Lomavuoristo tai Lomavuoret on Sierra Leonen luoteisosassa, Pohjoisen maakunnan Koinadugun piirikunnassa sijaitseva vuoriryhmä. Se sijaitsee vuonna 1952 metsästysvapaaksi metsäreservaatiksi rauhoitetun 332,01 neliökilometrin laajuisen, vuonna 2013 "Lomavuorten kansallispuistoksi" (IUNC kategoria II) muutetun luonnonsuojelualueen sisällä. Piirikuntakeskus Kabala sijaitsee linnuntietä runsas 60 kilometriä vuoriryhmästä pohjoisluoteeseen.


title: Lomavuoristo

text: Lintutieteilijöiden yhdistys African Bird Club mainitsee Lomavuorten alueen yhtenä Sierra Leonen tärkeistä lintualueista, josta on tavattu yli 245 lintulajia. Lomavuoriston korkein huippu on 1 948 metriä merenpinnan yläpuolelle kohoava Loma Mansa (eli Mount Bintumani), joka on paitsi Sierra Leonen myös Länsi-Afrikan korkein vuori.


title: Desoutter Tools

text: Desoutter Industrial Tools on sähkö- ja paineilmatyökaluja valmistava teollisuusyritys. Yritys on perustettu vuonna 1914 ja sen pääkonttori sijaitsee Ranskassa. Sen 20 toimipistettä myy yhtiön tuotteita ja palveluita yli 170 maahan. Desoutter Tools toimii ilmailu- ja ajoneuvoteollisuuden, kevyen, raskaan ja maastoajoneuvoteollisuuden sekä yleisteollisuuden parissa.


title: Desoutter Tools

text: Ranskalaiset yhtiöt Georges Renault vuonna 1989 ja Seti-Tec vuonna 2011, yhdysvaltalainen Tech-motive vuonna 2005 ja ruotsalainen Scan Rotor vuonna 2004 ovat yhdistyneet Desoutter Tools -yhtiöön.


title: Desoutter Tools

text: Marcel Desoutter, yksi Desoutter'n viidestä veljeksestä, oli lentäjä. Kun hän menetti jalkansa lento-onnettomuudessa, hän sai "epämiellyttävän puisen proteesin". Hänen veljensä Charles auttoi häntä kuntoutumaan suunnittelemalla prototyypin uudesta jalkaproteesista, joka valmistettiin duralumiinista. Se oli maailman ensimmäinen metallinen jalkaproteesi. Koska se oli kevyempi ja helpompi liikutella kuin puinen proteesi, Marcel pystyi lentämään uudelleen jo seuraavana vuonna.


title: Desoutter Tools

text: Tämä keksintö kiinnosti myös muita kevyempää jalkaproteesia kaipaavia ihmisiä, mikä lopulta johti Marcel Desoutter'n johtaman Desoutter Companyn perustamiseen.


title: Desoutter Tools

text: Alusta lähtien Desoutter'n täytyi kehittää erityisiä paineilmatyökaluja, joilla voitiin varmistaa, että proteesien alumiinikomponentteihin tehdyt poraukset olivat tarkkoja.


title: Desoutter Tools

text: Tässä tuotannossa käytyjen lukuisten kehitysvaiheiden ansiosta yhtiöstä tuli asiantuntija tällä alalla, ja vuonna 1950 se päätti keskittää liiketoimintansa vain tähän alaan.


title: Desoutter Tools

text: Tämän symbolin alkuperäinen idea oli Charles Cunliffen ansiota. Hän johti Desoutter'n  mainososastoa useita vuosia toisen maailmansodan aikana. Se oli kasvun aikakausi, mikä johtui erityisesti uusien tuotteiden kehittämisestä. Niiden lanseerausta siivitti vaatimaton mainoskampanja, jossa työntekijöiden haalareissa esiintyi pikkuruisia kuvia hevosten päistä.


title: Desoutter Tools

text: Hevosvoimakonseptia kehitettiin useissa tuotemerkin mainoksissa noin 20 vuoden ajan. Johtoryhmä jopa päätti tuolloin, että se oli yhtiön identiteetin ruumiillistuma.


title: Desoutter Tools

text: Vuonna 1973 Hevosen pää yhdistettiin Desoutter'n logo-tekstiin, joka oli Louis Albert Desoutter’n allekirjoitus. Hän oli yksi yhtiön perustajista.


title: Desoutter Tools

text: Tuotemerkin satavuotisjuhlan kunniaksi tunnuskuva on hiljattain saanut nykyaikaisemman graafisen ilmeen.


title: Leo Saressalo

text: Leo Anton Saressalo, entinen Skippari (23. syyskuuta 1921 Virolahti – 2. marraskuuta 1983) oli suomalainen upseeri, joka toimi Pohjan prikaatin komentajana.


title: Leo Saressalo

text: Saressalon vanhemmat olivat vääpeli Anton Saressalo ja Eeva-Liisa Mässeli. Hän oli naimisissa vuodesta 1942 Ellen Matilda Holmbergin kanssa. Perheen neljästä lapsesta Jussi Saressalosta (s. 1947) tuli isänsä tapaan eversti ja myös Saressalon vanhempi veli Olli Saressalo (s. 1919) oli eversti.


title: Leo Saressalo

text: Saressalo tuli ylioppilaaksi Haminan yhteislyseosta 1940 ja suoritti varusmiespalveluksen samana vuonna Uudenmaan rakuunarykmentissä. Talvisotaan hän osallistui Viipurinlahdella. Jatkosodassa Saressalo palveli vänrikkinä Jalkaväkirykmentti 58:n nuorempana upseerina 1941 ja komppanian päällikkönä 1941–1944. Hän haavoittui Kaalamossa 1941. Kadettikoulun 25. kadettikurssin Saressalo suoritti kahdessa jaksossa, alkuvuonna 1941 ja loppuvuonna 1945. Komppanianpäälliköksi Jalkaväkirykmentti 9:ään hän tuli 1944.


title: Leo Saressalo

text: Sotien jälkeen Saressalo toimi Jalkaväkirykmentti 9:n koulutus- ja järjestelyupseerina ja aliupseerikoulun johtajana aina vuoteen 1956 asti. Hän toimi myös Pääesikunnan koulutusosaston toimistoesiupseerina 1958–1963, 3. Divisioonan esikunnan toimistopäällikkönä 1963–1965, Uudenmaan rakuunapataljoonan komentajana 1966–1968, Pohjan prikaatin komentajana 1968–1971 Björn Kontionpään jälkeen, Etelä-Suomen sotilasläänin esikunnan päällikkönä 1971–1974 sekä Pääesikunnan koulutusosaston päällikkönä 1974–1977 ja koulutusosaston erityistehtävissä 1977–1981. Saressalo erosi aktiivipalveluksesta vuonna 1981.


title: Antikytheran hylky

text: Antikytheran hylky (; myös "Antikýthiran hylky") on nimitys, jota käytetään antiikin aikaisesta roomalaisen kauppalaivan uponneesta hylystä, joka löydettiin merestä Antikytheran saaren läheltä Kreikasta vuonna 1900. Hylystä on tehty useita merkittäviä esinelöytöjä, joista tärkein on hylystä nimensä saanut Antikytheran kone. Hylky sijaitsee noin 50 metrin syvyydessä aivan Antikytheran pohjoisrannikon edustalla.


title: Antikytheran hylky

text:
Kauppalaiva upposi noin vuonna 65 eaa. (eri ajoituksissa noin 80–50 eaa.). Se oli kuljettamassa arvokasta lastia, johon kuului suuri määrä kreikkalaista alkuperää olleita esineitä, todennäköisesti sekä kauppatavaraa että mahdollisesti myös roomalaisten sotasaalista juuri vallatuilta alueilta. Erään teorian mukaan laiva olisi ollut matkalla Pergamonista Roomaan. Toisaalta on arveltu, että laiva olisi lastattu Deloksella, joka oli tuona aikana merkittävä kaupallinen keskus. Esineet olivat peräisin Välimeren itäosista, muun muassa Pergamonista, Rodokselta ja Kosilta. Monet esineistä olisivat todennäköisesti päätyneet koristamaan kreikkalaisesta kulttuurista kiinnostuneen roomalaisen yläluokan koteja. Laiva kuitenkin haaksirikkoutui ja upposi Antikytheran saaren edustalle Kytheran ja Kreetan saarten välisellä merialueella noin 50 metrin syvyyteen.
Antikytheran hylkynä tunnettu hylky löytyi lokakuussa 1900. Sen löysivät Sýmiltä tulleet merisienensukeltajat, jotka olivat päätyneet Antikytheralle myrskyä pakoon. Ensimmäinen hylylle sukeltanut oli Ilías Stadiátos ja sukeltajien aluksen kapteeni Dimítrios Kontós. Myöhemmin sukeltajat palasivat paikalle yhdessä tutkijoiden kanssa. Hylystä nostettiin vuosina 1900–1901 suuri määrä antiikin aikaisia esineitä, mukaan lukien suuria pronssiveistoksia, joista tunnetuimmat ovat niin kutsutut Antikytheran efebi ja Antikytheran filosofi, lasiesineitä ja keramiikkaa, jalokiviä sekä lukuisia pronssiesineiden kappaleita. Tutkijoiden huomio kiinnittyi alussa hylystä löydettyihin veistoksiin ja muihin selvempiin löytöihin. Pronssiesineiden kappaleista osa tunnistettiin vuonna 1902 kuuluneeksi jonkinlaiseen hammasrataskoneistoon, joka on myöhemmin saanut nimen Antikytheran kone. Se on noin 100-luvun eaa. jälkimmäisellä puoliskolla valmistettu mekaaninen tähtitieteellinen laskulaite, joka on tutkimuksen edetessä alettu ymmärtää hylyn merkittävimmäksi löydöksi.


title: Antikytheran hylky

text: Antikytheran hylky oli yksi meriarkeologian ensimmäisiä suuria sensaatioita. Hylkyä on tutkittu useita vuosia. Se on osoittautunut varsinaiseksi aarreaitaksi ja sieltä on vuosikymmenten kuluessa nostettu suuri määrä esineitä. Vuonna 1976 hylkyä tutki Jacques Cousteau. Sukellukset Antikytheran hylyllä jatkuvat edelleen ja niitä on tehty myös muun muassa vuosina 2014–2016. Toiveena olisi löytää samalla lisää vain osasina säilyneen Antikytheran koneen kappaleita.


title: Antikytheran hylky

text: Hylyn löydöt on sijoitettu Kansalliseen arkeologiseen museoon Ateenassa. Antikytheran kone, pronssiveistokset ja muut löydöt ovat saaneet nimensä hylystä, eikä niillä ole antiikin aikaista yhteyttä Antikytheran saareen.


title: Antikytheran hylky

text: Kauppalaiva ("holkas") oli noin 30 metriä pitkä ja sen kantokyky oli noin 300 tonnia. Alus oli tehty puusta tekniikalla, jossa rungon ulkolaidat oli tehty ensin, ja sitä sisältä tukeneet puut asetettu paikalleen tämän jälkeen. Alaosastaan runko oli vahvistettu lyijylevyillä.


title: Antikytheran hylky

text: Hylystä löydettyihin esineisiin lukeutuu marmorisia ja pronssisia veistoksia; pronssisia leposohvia; pronssisia, keraamisia ja lasisia astioita; suuri joukko amforoita; kultakoruja ja rahoja; sekä sekalaisia pronssi- yms. esineitä. Hylystä on löydetty myös ihmisten luita. Ensimmäiset löydettiin jo 1900 sekä 1976. Merkittävin on vuonna 2016 löydetty noin 15–25 vuotiaan nuorukaisen luuranko. Ruumiista käytetään nimeä ”Pamfilos”, koska tämä nimi oli kirjoitettuna läheltä löytyneeseen juoma-astiaan.


title: Ekseligmos

text: Ekseligmos (, ”vanteen kääntäminen”, ”taivaallisten kehien pyöriminen”) on tähtitieteellinen jakso, jonka kuluttua auringon- ja kuunpimennykset toistuvat suunnilleen samanlaisina suunnilleen samoissa paikoissa. Jakson pituus on 54 vuotta ja 34 päivää eli 19 756 päivää tai 669 synodista kuukautta. Ekseligmos-jakso on saros-jakson (noin 18 vuotta, 11 vuorokautta ja 8 tuntia) parannettu, tarkempi versio ja koostuu kolmesta saroksesta.


title: Ekseligmos

text: Jaksoa käytetään pimennysten ennustamisessa. Koska saros-jakson pituus ei ole tasapäiviä, jakson välein pimennykset toistuvat kyllä suunnilleen samanlaisina mutta niiden sijainti siirtyy joka jaksolla noin 120 astetta lännemmäksi, jolloin pimennys ei yleensä ole näkyvissä samasta paikasta kuin edellinen vastaava pimennys. Ekseligmos-jakson välein pimennykset osuvat sen sijaan suunnilleen samaan osaan maapalloa. Koska jakso on yli kuukauden tasavuosia pidempi, pimennysten täsmällisissä reiteissä on kuitenkin suuria eroja.


title: Ekseligmos

text: Ekseligmos-jakso tunnettiin antiikin Kreikassa viimeistään hellenistisellä ajalla, sillä sen osoitin oli mukana Antikytheran koneessa, joka valmistettiin noin 150–100 eaa.


title: Ekseligmos

text: Seuraavat kartat esittävät ekseligmos-jakson välein toistuneiden auringonpimennysten reitit saros-jaksolla 126 vuosina 1936 ja 1990:


title: Kallippoksen jakso

text: Kallippoksen jakso on tähtitieteessä ja ajanlaskussa käytetty 76 vuotta kestävä jakso, jonka kuluttua kuun vaiheet sattuvat samoille vuoden päiville. Siksi sitä käytetään kuukuukausien ja aurinkovuosien synkronointiin. Kallippoksen jakso on 19 vuoden mittaisen Metonin jakson parannettu, tarkempi versio, ja koostuu noin neljästä Metonin jaksosta.


title: Kallippoksen jakso

text: Jakso on saanut nimensä antiikin kreikkalaisesta tähtitieteilijä Kallippoksesta, joka eli 300-luvulla eaa. Hän havaitsi, että Metonin jakson 6 940 päivää jaettuna 19 vuodelle tekevät vuodesta 1/76 päivää liian pitkän, kun vuoden todellisena pituutena pidettiin 365 ja 1/4 päivää. Siksi hän esitti Metonin jaksoon korjauksen, jossa jakson pituus oli 76 vuotta. Tarkkaan ottaen se koostui neljästä Metonin jaksosta, joista vähennetään yksi päivä, toisin sanoen sen pituus oli 4 x 6 940 - 1 päivää = 27 759 päivää.


title: Kallippoksen jakso

text: Kallippoksen jakson osoitin oli mukana Antikytheran koneessa, joka valmistettiin noin 150–100 eaa.


title: Union (täsmennyssivu)

text: Union voi tarkoittaa ainakin seuraavia:


title: Sierra Leonen maantiede

text: Sierra Leone voidaan jakaa maantieteellisesti neljään alueeseen. Rannikolla on leveä matala rannikkotasanko sekä toisaalta vuoristoinen Sierra Leonen niemimaa. Rannikkotasankoa seuraa sisämaan tasanko, joka on noin puolet maan pinta-alasta. Maan koillisosa on puolestaan Guinean ylätasankoon kuuluvaa tasankoa, jossa kohoaa myös muun muassa Lomavuoret ja maan korkein kohta Loma Mansa.


title: Sierra Leonen maantiede

text: Sierra Leonen ilmasto on trooppinen. Olosuhteet ovat yleensä kuumat ja kosteat, ja vuodenajat vaihtelevat sade- ja kuivan kauden välillä.


title: Sierra Leonen maantiede

text: Sierra Leone voidaan jakaa neljään alueeseen: rannikkotasankoon, sisämaan tasankoon, sisämaan ylätasankoon ja Sierra Leonen niemimaahan. Rannikolla on leveä tasanko. Usein tulviva alue on pääosin hiekkaa tai savea. Sen alueella on useita pieniä jokia ja estuaareja, joihin on muodostunut mangrovesoita. Rannikolla on myös Sierra Leonen niemimaa, jossa on kolme rinnakkaista vuorijonoa. Niiden huiput kohoavat matalasta ja kapeasta rannikkokaistaleesta.


title: Sierra Leonen maantiede

text: Rannikkotasangon jälkeen maa kohoaa sisämaan tasankoon, joka on pinta-alaltaan noin puolet koko maan pinta-alasta. Sisämaan tasangon pohjoisosissa on useita kausittaisia soita, jotka ovat sadekaudella kosteita, mutta kuivuvat koviksi kuivalla kaudella. Tasangon eteläosissa on puolestaan mäkistä metsämaata, jossa yksittäiset kukkulat kohoavat yli .


title: Sierra Leonen maantiede

text: Sierra Leonen koillisosa on osa Guinean ylätasankoa, joka on pääosin korkeudessa merenpinnasta. Siitä nousee kuitenkin joitakin vuoristoja, kuten Loma- ja Tingivuoret. Lomavuoriin kuuluva Loma Mansa on korkea ja Sierra Leonen korkein vuori. Tingivuorten korkein huippu, Sankanbiriwa puolestaan on maan toiseksi korkein vuori.


title: Sierra Leonen maantiede

text: Sierra Leonea halkovat useat joet. Niistä monet saavat alkunsa Guinean puolelta Fouta Djallonin alueelta, mistä ne virtaavat lounaaseen Sierra Leonen halki kohti Atlanttia. Jokien keskijuoksulla on useita koskia.


title: Sierra Leonen maantiede

text: Sierra Leonen suurimmat joet pohjoisesta etelään ovat Kolenté, Kaba, Rokel, Gbangbaia, Jong, Sewa, Waanje, Moa ja Mano. Suurin valuma-alue on Sewajoella, . Kolenté, Moa ja sen sivujoki Meli muodostavat osan Guinean vastaisesta rajasta. Manojoki puolestaan muodostaa suurimman osan Liberian rajasta.


title: Sierra Leonen maantiede

text: Sierra Leone sijaitsee Länsi-Afrikassa Atlantin valtameren rannikolla. Maan rajanaapurit ovat Guinea pohjoisessa ja Liberia kaakossa. Sierra Leonessa on maan tilastokeskuksen vuoden 2015 arvion mukaan , ja sen pinta-ala on .


title: Sierra Leonen maantiede

text: Sierra Leone on jaettu aluehallinnon ylimmällä tasolla neljään osaan. Alueet jakautuvat edelleen yhteensä . Piirikunnat jakautuvat edelleen päällikkökuntiin, joita johtavat päälliköt ja neuvostot. Piirikuntien neuvostoissa tehdään paikallisia päätöksiä, ja ne ovat suoraan keskushallinnon alaisuudessa. Päälliköiden valta on perinnöllistä, ja heillä on edelleen vaikutusvaltaa perinteiseen kulttuuriin ja oikeudellisiin asioihin, vaikka keskushallinto onkin vienyt heiltä suurimman osan hallinnollisesta vallasta.


title: Sierra Leonen maantiede

text: Sierra Leonen suurimmat kaupungit ovat:Sierra Leonen ilmasto on trooppinen. Olosuhteet ovat yleensä kuumat ja kosteat, ja vuodenajat vaihtelevat sade- ja kuivan kauden välillä.


title: Sierra Leonen maantiede

text: Sadekausi kestää toukokuusta lokakuulle, jolloin maassa vallitsevat kosteat Atlantin ilmamassat. Sen aikana taivas on pilvinen, tuulet puhaltavat lounaasta ja auringonpaistetta on hyvin vähän. Sadetta saadaan erityisesti heinä-elokuussa lähes joka päivä. Sadanta on suurempaa rannikolla kuin sisämaassa. Sierra Leonen niemimaan vuoristoon sataa yli vuosittain, kun koillisosien vuoristoon sataa noin vuodessa.


title: Sierra Leonen maantiede

text: Kuiva kausi kestää marraskuulta huhtikuulle, jolloin puhaltaa kuiva ja kuuma harmattan suoraan Saharasta.


title: Sierra Leonen maantiede

text: Yhdistyneiden kansakuntien ympäristöohjelman biodiversiteettitutkimus tunnisti Sierra Leonesta kuusi pääasiallista ekosysteemiluokkaa: metsät, vuoristot, savannit, viljelysmaat, makeanveden kosteikot ja merialueet rannikoineen. Luonnontilainen metsä peitti 2000-luvun alussa viisi prosenttia maa-alasta, kun sen osuus 1900-luvun alussa oli noin .


title: Sierra Leonen maantiede

text: Sierra Leonessa kasvaa kahta metsätyyppiä, trooppista kosteaa lehtimetsää ja kosteaa osavihantaa metsää. Trooppinen kostea lehtimetsä voidaan jakaa edelleen alangon sademetsiin ja vuoristometsiin.


title: Sierra Leonen maantiede

text: Metsien hävityksen syinä ovat olleet kaskiviljelyn leviäminen ja puiden kerääminen rakennusmateriaaliksi, polttopuiksi ja puuhiilen polttoa varten. Myös kaivostoiminta on lisännyt metsien hävitystä ja eroosiota. Sisällissodan aikana suuri määrä väestöä joutui muuttamaan uusille alueille, mikä lisäsi metsien tuhoutumista.


title: Sierra Leonen maantiede

text: Savanni peittää noin kolmanneksen maan pinta-alasta. Savannia on erityisesti maan pohjois- ja koillisosissa. Savanniympäristöt voidaan jakaa metsä-, puu- ja ruohikkosavanniin. Sierra Leonessa on noin kosteikkoja, joissa kasvillisuus on joko suo-, joenvarsi- tai mangrovemetsää. Suometsiä on kaikkialla Sierra Leonessa, ja mangrovea rannikolla. Joenvarsien heinikkoja on Sierra Leonen eteläosissa.


title: Sierra Leonen maantiede

text: Sierra Leonessa elää . Apinalajeja on 15, ja niistä uhanalaisia ovat muun muassa valkohäntägueretsa, guineanruostegueretsa ja dianamarakatti sekä guineansimpanssi. Antilooppilajeja puolestaan on 18, ja niistä uhanalaisia ovat muun muassa jentinkinsukeltaja-antilooppi ja juovasulkeltaja-antilooppi. Muita uhanalaisia lajeja ovat savanninorsu, jonka uskotaan jo lähes hävinneen Sierra Leonesta, afrikanmanaatti, kääpiövirtahepo ja leopardi.


title: Sierra Leonen maantiede

text: Sierra Leonen lintulajistoon kuuluu , joita tavaan siellä pysyvästi tai säännöllisesti. Maan kokoon nähden lajisto on melko monipuolinen. Paikallisista lajeista suurin osa kuuluu Guinean–Kongon metsävyöhykkeen lajeihin. Lisäksi maassa elää 28 Sudanin–Guinean savannivyöhykkeen lajia. Muuttolinnuista muuttaa Euroopan ja Välimeren sekä Afrikan välillä, kun taas 48 lajia on Afrikan sisällä muuttavia lajeja.


title: Sierra Leonen maantiede

text: Vuoden 2016 alussa Sierra Leonessa oli neljä kansallispuistoa, joista vanhin on laajuinen Outamba-Kilimin kansallispuisto maan pohjoisosassa. Puisto on perustettu suojelemaan savannin eläimistöä, etenkin apinoita. Siellä elää yhdeksän apinalajia, joista neljä on uhanalaisia. Lisäksi siellä tavataan elefantteja, leopardeja, kääpiövirtahepoja, puhveleita ja harvinaisia sorkkaeläinlajeja kääpiövesikauris ja kääpiöfilantomba.


title: Sierra Leonen maantiede

text: Vuonna 2007 perustettiin maan toinen kansallispuisto, Golan sademetsäkansallispuisto, sademetsäalueelle lähelle Liberian rajaa. Siellä elää , kuten leopardi, simpanssi ja metsänorsu. Tämän laajuisen kansallispuiston alueella kasvaa , joista yli 230 on puulajeja. Kasvilajeista ainakin 21 on uhanalaista. Sademetsästä on tavattu yli , joista 14 on maailmanlaajuisesti uhanalaisia. Puisto jatkuu Liberian puolella laajemmin Golan sademetsäalueena ja yhdessä niiden on suunniteltu muodostavan yli kattavan, rajan ylittävän rauhanpuiston. Vuonna 2013 perustettiin Lomavuorten kansallispuisto () maan koillisosaan ja Läntisen alueen niemimaan kansallispuisto aivan pääkaupunki Freetownin eteläpuolelle ().


title: Uusikuu

text: Uusikuu on Kuun vaihe, jolloin Maahan näkyvä eli "maahan katsova" Kuun pinta on kokonaan vailla Auringon valaisua, koska Aurinko valaisee juuri Kuun vastakkaista puolta. Maahan Kuu näyttää siis kokonaan pimeältä.


title: Uusikuu

text: Kuuhun perustuvissa kalentereissa eli kuukalentereissa uusikuu aloittaa uuden kuukuukauden. Synodinen kuukausi eli aika uusikuusta uusikuuhun on 29,5306 vuorokautta pitkä. Tästä syystä vuodessa on 12 tai 13 uusikuuta (samoin kuin täysikuuta).


title: Uusikuu

text: Auringonpimennykset tapahtuvat aina uudenkuun aikaan silloin kun Aurinko on tarkalleen Kuun takana. Uudenkuun samoin kuin täydenkuun aikaan vuorovesi on korkeimmillaan eli silloin esiintyy tulvavuoksi, koska Auringon ja Kuun aiheuttamat vuorovedet sattuvat samaan hetkeen.


title: Uusikuu (täsmennyssivu)

text: Uusikuu voi viitata seuraaviin:


title: Walk of Life

text: Walk of Life voi tarkoittaa ainakin seuraavia:


title: Joonas (animaatiosarja)

text: Joonas on suomalainen lapsille tarkoitettu animaatiosarja. Se kertoo pienen pojan sirkuksesta. Sarjan on käsikirjoittanut myös Sirkuspelle Hermannin ja Kolmen ässien luojana tunnettu kirjailija Simo Ojanen ja piirtänyt animaattorit Mikko Kunnas, Tuija Kunnas ja Teija Kunnas. Kertojana toimii näyttelijä Heikki Määttänen.


title: Joonas (animaatiosarja)

text: "Joonas" -sarjan ensimmäiset jaksot esitettiin TV2:n Pikku Kakkosessa vuonna 1991-93. Vuosina 1991–1993 valmistui yhteensä 26 viiden minuutin pituista jaksoa.


title: Orrilan kartano

text: Orrilan kartano on Nastolassa Villähteen Orrilanmäellä sijaitseva kartano. Kartano oli alun perin talonpoikaistila josta tuli kruununvouti Henrik Falckin aikana ratsutila. Kartano sai nimensä sen omistajaksi 1667 tulleen Orimattilan kirkkoherran Axel Orraeuksen (k. 1676) mukaan.


title: Orrilan kartano

text: Kartano siirtyi 1895 sveitsiläisen juustomestari Kristian Pfäfflin haltuun ja tämä perusti kartanoon vuonna 1896 juustomeijerin joka toimi vuoteen 1954 saakka. Stauffer-suku on omistanut kartanon vuodesta 1927 alkaen. Talvi- ja jatkosodan jälkeen kartanon maita luovutettiin siirtoväelle.


title: Orrilan kartano

text: Orrilan kartanon vanha päärakennus on peräisin 1870-luvulta ja väentupa on vuodelta 1896. Tiilestä muuratut meijeri ja sikala ovat vuosilta 1946-1947, talli vuodelta 1925 ja entinen viljamakasiini 1930-luvulta.


title: Tingivuoret

text: Tingivuoret () ovat Sierra Leonen luoteisosassa sijaitseva vuoriryhmä. Ne sijaitsevat vuonna 1947 metsästysvapaaksi metsäreservaatiksi rauhoitetun 118,85 neliökilometrin laajuisen luonnonpuiston (IUNC kategoria II) sisällä. Hallinnollisesti Tingivuoret ovat pääosin Sierra Leonen Itäisen maakunnan Konon piirikunnan ja pohjoisosaltaan Pohjoisen maakunnan Koinadugun piirikunnan alueella. Konon piirikunnan keskus Koidu sijaitsee linnuntietä 30–40 kilometriä vuorista lounaaseen.


title: Tingivuoret

text: Lintutieteilijöiden yhdistys African Bird Club mainitsee Tingivuorten alueen yhtenä Sierra Leonen tärkeistä lintualueista, josta on tavattu yli 200 lintulajia. Tingivuoret korkein huippu (Sankan Biriwa, tai Sankanbiriwa) yltää 1 853 metriä merenpinnan yläpuolelle, toisen lähteen mukaan 1 709 metriin. Vuorilta voidaan luokitella korkeuden mukaan neljä eri kasvillisuusvyöhykettä: sulkeutuneet metsät ja Guinean savanni (460–915 m), alemman vuoriston pensassavanni (915–1 700 m), vuoristoniityt (montane grassland, prairie d’altitude; 1 700 m) ja vuoriston galleriametsä (1 700 m).


title: Pila (Italia)

text: Pila on kunta Pohjois-Italiassa Vercellin maakunnassa Piemonten alueella. Pilan naapurikunnat ovat Pettinengo, Piode ja Scopello.


title: Piode

text: Piode on kunta Pohjois-Italiassa Vercellin maakunnassa Piemonten alueella. Pioden naapurikunnat ovat Campertogno, Pettinengo, Pila, Rassa ja Scopello.


title: Pedro de Sintra

text: Pedro de Sintra, joka tunnetaan myös nimillä Pêro de Sintra, Pedro da Cintra ja Pedro da Sintra (n. 1446 Lagos, Portugalin kuningaskunta – 1484 Länsi-Afrikka), oli portugalilainen tutkimusmatkailija. Hän oli yksi ensimmäisistä eurooppalaisista, jotka tutkivat Länsi-Afrikan rannikkoa.


title: Pedro de Sintra

text: Noin vuonna 1462 de Sintran retkikunta saavutti senaikaisen Sierra Leonen, jonka hänen myös tiedetään nimenneen. Tosin professori C. Magbaily Fylen mukaan kyseessä on mahdollisesti ollut historioitsijoiden väärintulkinta: Serra Lyoasta on hänen mukaansa puhuttu jo ennen vuotta 1462, jolloin de Sintran retkikunta vasta saavutti Sierra Leonen rannikon. Tämä tarkoittaisi sitä, että maan nimeäjän henkilöllisyys olisi siis vieläkin pimennossa. Jos de Sintra kuitenkin nimesi alueen, ei ole kuitenkaan varmaa onko nimen antamisen syynä ollut maan muoto vai ilmasto-olosuhteet, jonka johdosta hän olisi antanut maalle juuri tämän nimen. Joidenkin mukaan rannikkoalueet muistuttivat leijonan hampaita kun taas toiset ovat ehdottaneet, että de Sintran mielestä vuoristoisen niemimaan yläpuolella olevat ukkoset kuulostivat aivan leijonan karjaukselta.


title: Pedro de Sintra

text: 1500-luvun englantilaiset merimiehet kutsuivat maata Sierra Leoaksi, joka kehittyi 1600-luvulla Sierra Leoneksi. Britit hyväksyivät nimen virallisesti Sierra Leoneksi vuonna 1787.


title: Pedro de Sintra

text: De Sintra jatkoi retkikuntansa kanssa matkaa Sierra Leonesta nykyisen Nigerian alueella sijaitsevaan Beninin kuningaskuntaan. Hän kuvaili Beninin kaupungin katuja leveiksi ja puhtaiksi: sellaisiksi, joita hän ei ollut ikinä nähnyt Euroopassa. De Sintra kuvaili myös paikallisia hyvin pukeutuneiksi.


title: Camp Speicherin joukkomurha

text: Camp Speicherin joukkomurha oli islamistisen terroristijärjestö Isisin 12. kesäkuuta 2014 Irakissa Tikritin lähellä tekemä Irakin armeijan sotilaiden joukkomurha, jossa kuoli yli 1000 ihmistä. Joukkomurha on yksi raaimmista yksittäisistä verilöylyistä Isisin ja Irakin hallituksen välisessä sisällissodassa.


title: Camp Speicherin joukkomurha

text: Yhdysvallat käytti al Sahran eli Camp Speicherin lentotukikohtaa vuoteen 2011, jolloin se vetäytyi Irakista. Yhdysvallat on nimennyt tukikohdan Persianlahden sodassa 1991 kuolleen lentäjä Scott Speicherin kunniaksi.


title: Camp Speicherin joukkomurha

text: 10. kesäkuuta 2014 Isis valtasi Mosulin, joka on Irakin toiseksi suurin kaupunki. Irakin armeija perääntyi Mosulista sekasortoisesti ja jätti Isisin käsiin paljon Yhdysvalloilta saatua aseistusta ja kalustoa. Pian sen jälkeen Isis valtasi Salah ad-Dinin maakunnan pääkaupungin Tikritin lähes ilman taisteluja.


title: Camp Speicherin joukkomurha

text: Camp Speicher sijaitsee Tikritin ulkopuolella. Siellä oli tuhansia vastavärvättyjä Irakin armeijan sotilaita.


title: Camp Speicherin joukkomurha

text: Tikritin valtaus sai tukikohdan sekasorron valtaan. Yhdysvaltain kouluttamat upseerit pakenivat tukikohdasta, eikä sotilailla ollut aseita. Sotilasjohtajat lupasivat sotilaille, että maakunnan heimot turvaavat heille suojatun poistumisen tukikohdasta, kunhan he eivät käytä sotilaspukua. Heidän piti vain hankkia kyyti etelään Samarraan. Erään sotilaan mukaan aamulla 12. kesäkuuta paikallisten heimojen edustajat tulivat tukikohtaan ja saattoivat sotilaat ulos. Sotilaat kävelivät jonossa valtatietä kohti Tikritiä. Tikritin yliopiston kohdalla heidät määrättiin makuulle tielle ja heidän kätensä sidottiin. Heimoedustajat luovuttivat sotilaat Isisin taistelijoille.


title: Camp Speicherin joukkomurha

text: Toisen sotilaan mukaan hän oli 3000 aseettoman miessotilaan ryhmän joukossa kävelemässä kohti pääkaupunki Bagdadia, kun muutama kilometri lähdön jälkeen he kohtasivat noin 50 panssaroiduissa ajoneuvoissa kulkevaa Isis-taistelijaa. Taistelijat lupasivat viedä heidät Bagdadiin, mutta kuljettivatkin heidät Tikritin palatsin maille, joka on aiemmin kuulunut presidenttinä ja pääministerinä toimineelle Saddam Husseinille.


title: Camp Speicherin joukkomurha

text: Palatsilla sunni- ja šiiamuslimit eroteltiin. Isis antoi sunneille mahdollisuuden katua toimintaansa Irakin hallituksen armeijassa, mutta šiiat se teloitti ryhmissä palatsin lähialueilla. Uhrit olivat pääosin šiialaisia sotilaita. Varmaa tietoa uhrien määrästä ei ole, eikä välttämättä selviä koskaan. Isis ilmoitti tappaneensa 1 700 sotilasta. Osa sotilaista säilyi hengissä esittämällä kuollutta. Eräs sotilas kertoi pakomatkansa kestäneen lähes kolme viikkoa. Syyskuussa 2014 ihmisoikeusjärjestö Human Rights Watch (HRW) arvioi, että uhreja oli ainakin 560–770. Myöhemmin joukkohaudoista löytyi lisää uhreja.


title: Camp Speicherin joukkomurha

text: Isisin taistelijat hautasivat ruumiit hätäisesti joko joukkohautoihin tai heittivät Tigris-jokeen. Järjestö ei ilmeisesti saanut Camp Speicherin tukikohtaa vallattua. Tiedot Tikritin alueen taisteluista ovat hyvin ristiriitaisia. Isis julkaisi netissä kuvia joukkomurhasta herättääkseen pelkoa. Kuvien perusteella Isisin taistelijat tai liittolaiset asettavat vankinsa riviin ja teloittavat heidät sitten yksitellen.


title: Camp Speicherin joukkomurha

text: Monet selviytyneistä syyttävät sotilasjohdon pettäneen heidät.


title: Camp Speicherin joukkomurha

text: Irakin armeija ja šiiojen puolisotilaalliset joukot valtasivat Tikritin takaisin huhtikuussa 2015. Kaupungin alueelta löytyi valtauksen jälkeen neljä joukkohautaa, joissa oli 470 ihmisen ruumiit. Viranomaisten mukaan jäänteiden tunnistamiseen ja tutkimiseen käytetään ulkomaista apua, muun muassa Kansainvälistä Punaista Ristiä ja Puolikuuta.


title: Camp Speicherin joukkomurha

text: Joukkomurha kiristi sunnien ja šiiojen välejä. Irakin armeijan alaisuudessa taistelevat itsenäiset šiia-ryhmät vannoivat kostavansa Tikritin joukkomurhan.


title: Camp Speicherin joukkomurha

text: Heinäkuussa bagdadilainen tuomioistuin tuomitsi 24 henkilöä kuolemaan joukkomurhasta. Joukkomurhasta etsittiin tuolloin viranomaisten mukaan edelleen 604 epäiltyä.


title: Camp Speicherin joukkomurha

text: Human Rights Watchtin mukaan tunnustuksia epäillään hankitun kiduttamalla. Se on arvostellut oikeudenkäyntiä pikaiseksi ja pintapuoliseksi. Oikeudenkäyntiä seurannut asianajaja kertoi HRW:lle, että oikeus käsitteli kunkin syytetyn tapausta korkeintaan viisi minuuttia ja antoi tuomionsa vain kahden minuutin harkinnan jälkeen.


title: Camp Speicherin joukkomurha

text: Alkuvuonna 2016 tuomioistuin langetti 40 kuolemantuomiota. Heistä 36 hirtettiin 21. elokuuta 2016 vankilassa Nasiriyyassa.


title: Camp Speicherin joukkomurha

text: Joukkomurhaa käsiteltiin myös Pirkanmaan käräjäoikeudessa Suomessa, koska kahden Suomessa olleen irakilaisen veljeksen epäiltiin syyllistyneen Tikritissä 11 terroristisessa tarkoituksessa tehtyyn murhaan, surmaamalla tehtyyn sotarikokseen ja terroristisessa tarkoituksessa tehtyyn törkeään pahoinpitelyyn. Kaksosveljekset olivat saapuneet Suomeen syyskuussa 2015. Suomen poliisi otti heidät jutun takia kiinni Forssassa 8. joulukuuta 2015. Syytetyt kiistivät osallisuutensa rikoksiin.


title: Camp Speicherin joukkomurha

text: Käräjäoikeus vapautti miehet syytteistä 24. toukokuuta 2017, sillä se katsoi, että todistelu miehiä vastaan ei ollut riittävä.


title: Kambia

text: Kambia on Sierra Leonen Pohjoisen maakunnan 343 686 asukkaan Kambian piirikunnan hallintokeskus. Paikallistasolla se on Magbeman päällikkökunnan (91 806 as., 2015) keskus. Vuonna 2004 kaupungin väkiluku oli 11 842. Kambia sijaitsee linnuntietä noin 79 kilometriä pääkaupunki Freetownista pohjoiskoilliseen. Piirikunnan väestö on etnisesti kirjavaa ja suurimmat etniset ryhmät ovat temnet, susut, limbat, fulat ja mandinkat.


title: Kambia

text: Kaupungin länsipuolitse virtaa Great Scarcies -joki (Kolenten), joka pohjoisempana toimii Guinean vastaisen rajan rajajokena. Kaupungista on maanteitse noin 9 kilometriä valtionrajalle. Raja-aseman toisella puolella on Guinean Forécariahin prefektuuri. Kaupungin nimen kerrotaan johtuvan seudulla asuneesta asukkaasta. Ennen eurooppalaisten tuloa Kambian paikalla oli Pa Kambi -nimisen maanviljelijän ja kalastaja-metsästäjän asumus. Kun seudulle tuli muita lähiseutujen paikallisia asukkaita, he havaitsivat Pa Kambin toimivan siellä. Myös muita asettui asumaan paikkakunnalle, ja se sai nimekseen Kambia, Pa Kambin kaupunki.


title: Hangon Rannikkopatteristo

text: Hangon Rannikkopatteristo (HanRPsto) oli Suomen Puolustusvoimien joukko-osasto. Se perustettiin 1. elokuuta 1921 ja lakkautettiin 31. joulukuuta 2002. Se toimi Hangon ja sen saariston alueella. Sen nimi, vahvuus, aseistus ja vastuualue muuttuivat moneen kertaan, mutta tehtävä oli aina sama, rannikkopuolustus Hangon ja Hankoniemen alueella.


title: Hangon Rannikkopatteristo

text: Koko toimiaikansa Hangon Rannikkopatteristo oli sijoitettuna eri ryhmityksissä Suomen eräälle tärkeimmistä strategisista painopistealueista samassa etulinjan sijoituksessa rauhan, sodan ja kylmän sodan aikana. Se suoritti vastuualueellaan Suomen aluevesirajan aseellisen valvonnan järeillä ja raskailla tykeillä ja meritorjuntaohjuksilla. Se ylläpiti tutka– rannikkokuuntelu– ja tähystysasemia merivalvontaa varten. Se koulutti sodan ajan tehtäviinsä sijoitettavan reservin ja muodosti rungon sodan ajan joukoilleen.


title: Hangon Rannikkopatteristo

text: Hangon Rannikkopatteriston lippu on pohjaltaan sininen. Sen keskellä on linnoitusta, bastionia, kuvaava keltainen viisisarvinen kuvio ja sen keskellä Hangon kaupungin vanhasta vaakunasta periytyvä Russarön majakan kuva. Lipun kulmissa ovat edeltäjästään linnoitustykistöstä periytyvät keltaiset tykinputket vinoristissä kuvaamassa rannikkotykistöä. Lipputangon kärkikuviona on Suomen vaakunaleijona. Lipun korkeus on 80 cm ja leveys 95 cm. Lippu naulattiin ensimmäisen kerran 30. toukokuuta 1958 ja sen luovutti käyttöön tasavallan presidentti Urho Kaleva Kekkonen 4. kesäkuuta 1958. Lippu uusittiin ensimmäisen kerran 1970 ja toisen kerran 1994. Kun patteristo lakkautettiin vuonna 2002, lippu luovutettiin perinneyhdistykselle perinnelipuksi.


title: Hangon Rannikkopatteristo

text: Yksikköviirejä yleensä kantavat vain erikoisjoukot. Rannikkotykistön yksiköt toimivat vaativissa olosuhteissa kaukana esikunnastaan ja toisistaan. Siksi Hangon Rannikkopatteriston Russarön linnakkeella, Hästö-Busön linnakkeella, ohjuspatterilla ja huoltopatterilla on myös yksikköviirit. Viirit vahvistettiin käyttöön 25. maaliskuuta 1983, paitsi ohjuspatterin viiri, joka luovutettiin käyttöön 1. elokuuta 2001 samalla kun muutkin viirit uusittuina luovutettiin yksiköiden käyttöön.


title: Hangon Rannikkopatteristo

text: Hangon Rannikkopatteriston joukko-osastotunnus on majakka kuvio valokeiloineen ja sen alla kanuunanputket vinoristissä. Joukko-osasto tunnus oli yleisimmin asepuvun olkapoleteissa. Sitä on käytetty myös joissakin arvoesineissä ja virkatunnuksissa. Tunnuksen vahvistusvuosi ei ole tiedossa.


title: Hangon Rannikkopatteristo

text: Hangon Rannikkopatteriston värit ovat muiden rannikkotykistön joukkojen lailla musta ja punainen. Musta kuvaa rautaa ja punainen tulta. Asepuvun kauluslaatan värit ovat musta laatta ja punainen reunus. Oli myös aika, jolloin rannikkotykistön kauluslaatta oli punainen ja sen reunus sininen, erotuksena kenttätykistöstä, jonka kauluslaatta oli myös punainen, mutta reunus musta. Rannikkotykistön kauluslaatan väri kuitenkin muutettiin "alkuperäisen" tykistön mukaiseksi ja erotuksena kenttätykistöstä toisin päin, eli musta laatta ja punainen reunus. Yleisestä käytännöstä poiketen silti housujen saumarevärit pysyivät punaisina. Samoin punaisina pysyivät myös paitapuseron arvomerkkialustat olkapoleteissa.


title: Hangon Rannikkopatteristo

text: Ansiokkaasta palveluksesta Hangon Rannikkopatteriston hyväksi on sotilaille ja siviliileille myönnetty asepuvussa tai puvussa kannettava joukko-osastoristi, Hankoniemen risti, yhteenkuuluvuuden symbolina. Se on sininen hopeareunainen risti, jonka keskellä on kullanvärinen majakka kuvio linnoitusta kuvaavan monikulmion sisällä ja niiden alle jäävä kanuunanputkien vinoristi. Hankoniemen risti on hyväksytty käyttöön 20. syyskuuta 1979.


title: Hangon Rannikkopatteristo

text: Kun Puolustusvoimia perustettaessa vuonna 1918 muodostettiin laivaston yhteyteeen varsinainen laivasto ja sen lisäksi rannikkotykistö. Vasta vuosikymmenien kuluttua rannikkotykistö liitettiin maavoimiin. Ensin perustettiin kolme rannikkotykistöpataljoonaa. Pian osoittautui tarpeelliseksi yhtenäistää joukkoyksiköt. Silloin "Hangon Rannikkopatteristokin" aloitti toimintansa.


title: Hangon Rannikkopatteristo

text: Sotaväen päällikön päiväkäskyllä numero 45 perustettiin 1. elokuuta 1921 "Turun Erillinen Rannikkoparreristo" Hangon ja Turun saariston alueelle. Tätä päivämäärää pidetään Hangon rannikkopatteriston perustamispäivänä. Koko joukko-osasto sijoitettiin saariin, jotka olivat Russarö, Örö, Utö, ja Lypertö.


title: Hangon Rannikkopatteristo

text: Patteriston koko henkilöstö oli aluksi Örössä ja esikunta Suomenlinnassa. Lopulta esikunta päädyttiin sijoittamaan Hankoon, vaikka muitakin vaihtoehtoja harkittiin. Huonojen puhelinyhteyksien vuoksi esikunta oli silti Örössä vuoteen 1926 asti ja vasta sitten se siirrettiin Hankoon.


title: Hangon Rannikkopatteristo

text: Patteriston nimeksi tuli "Erillinen Rannikkotykistöpatteristo" 25. lokakuuta 1921. Joukot piti pikaisesti siirtää omille linnakkeilleen. Russarön patterin miehet marssivat lähes 50 km jäätä pitkin Öröstä Russaröön talvella 1922. Jäiden lähdettyä laivattiin patterit Utöön ja Lypertöön. Kesäkuuhun 1922 mennessä oli kaikki linnakkeet miehitetty.


title: Hangon Rannikkopatteristo

text: Erillinen Rannikkotykistöpatteristo sai varusmiehensä enimmäkseen Hankoniemen alueelta ja oli kaksikielinen. Nimi muutettiin 1932 ja uusi "1. Erillinen Rannikkotykistöpatteristo, 1. Avdelta Kustartillerisektionen" oli pelkästään ruotsinkielinen. Rekrytointialue ja ryhmitys pysyivät samana.


title: Hangon Rannikkopatteristo

text: Ennen talvisodan alkua oli käyty hallitusten välisiä neuvotteluja, joissa oleellinen asia oli Hangon ja lähisaarten vuokraaminen Neuvostoliitolle laivastotukikohdaksi. Viimevaiheessa neuvottelijat saivat tingittyä vaatimuksia niin, että Neuvostoliitto olisi tyytynyt pelkkään Russarön saareen. Toisessa lähteessä neuvottelujen viimevaiheen "tingitty" tarjous, jossa korostettiin, että kyse ei ole luovutuksesta, vaan vaihtamisesta tai ostamisesta, käsitti Hangon vaihtoehtona Tammisaaren edustan saaret: Hermansö, Koö, Hästö, Busö, Långskär, Furuskär, Ekö ja joitakin muita saaria. Lähteen luettelossa ei ole Hästö-Busö, joka on aivan eri saari kuin Hästö tai Busö, jotka myös ovat alueella. Myös rannikkotykistön joukot kutsuttiin ylimääräisiin kertausharjoituksiin ja ne asettuivat sodan ajan organisaatioon. Tässä yhteydessä "1. Erillinen Rannikkotykistöpatteristo" jaettiin kahtia:"Turun Lohkoon" ja "Hangon Lohkoon". Örö kuului Turun Lohkoon. Hangon Lohkoon kuuluivat Russarö, Hästö-Busö ja Jussarö. Hästö-Busön linnoitustöitä tehtiin vielä sodan aikana. Hangon Lohkoon kuului myös muita joukkoja. Yhtymän vahvuus oli sodan alkaessa 196 upseeria ja miehistöä ja aliupseereita 849.


title: Hangon Rannikkopatteristo

text: Talvisodan jälkeen solmittiin Moskovan rauha ja sen mukaisesti Hanko vuokrattiin Neuvostoliitolle laivastotukikohdaksi ja Russarön järeät tykit evakuoitiin. Ryhmitystä muutettiin siten, että Hangon Lohko jaettiin Hankoniemen, Bromarvin ja Prästkullan alalohkoihin. Vastuualueen länsiraja siirrettiin Hangon läntiselle selälle.


title: Hangon Rannikkopatteristo

text: 1. syyskuuta 1940 Merivoimat siirtyi rykmenttiorganisaatioon ja Hangon Lohkosta tuli "Rannikkotykistörykmentti 4" ja edelleen 1. maaliskuuta 1941 "Raaseporin Rannikkotykistörykmentti", joka puolestaan kuului "Hangon ryhmään". Raaseporin Rannikkotykistörykmenttiin kuului kolme linnakkeistoa, joiden esikunnat olivat Jomalvikissä, Bromarvissa ja Hiittisissä. Rykmentti sai näin myös tutun Örön linnakkeen.


title: Hangon Rannikkopatteristo

text: Joulukuun 2. ja 3. päivän välisenä yönä 1941 Neuvostoliiton joukot poistuivat salaa Hangosta sen jäätyä vaikeiden huoltoyhteyksien taakse. Suomalaiset ottivat vahvasti miinoitetun Hangon haltuunsa 4. joulukuuta 1941. Hiittisten lohko irrotettiin Hangon ryhmästä ja muut lohkot muodostivat "Hangon ryhmän linnakkeiston" talvella 1942. Sen esikunta oli Russarössä. Nimi muuttui taas 20. huhtikuuta 1942 kun Hangon ryhmä lakkautettiin ja perustettiin "Hangon linnakkeisto".


title: Hangon Rannikkopatteristo

text: Linnakkeistoon lisättiin kaksi uutta linnakkeistoa 17. toukokuuta 1942 ja vastuualue siirtyi idässä Porkkalanniemeen. Nimeksi tuli "Rannikkotykistörykmentti 11". Päälinnakkeet olivat Russarö, Hästö-Busö ja Mäkiluoto.


title: Hangon Rannikkopatteristo

text: Rauhan tultua organisaatiota muutettiin ja 28. marraskuuta 1944 uudeksi nimeksi tuli "Hangon Rannikkotykistörykmentti". Se liitettiin 30. marraskuuta 1944 Saaristomeren Rannikkoprikaatiin. 4. joulukuuta 1944 nimeksi tuli "Turun Rannikkotykistörykmentin II Linnakkeisto". Siihen kuului esikunta, Russarön linnake ja Åkerholman linnake. Vuoden 1945 alusta Åkerholman sijasta koulutuslinnakkeeksi määrättiin Hästö-Busö ja perustettiin vartioasema Morgonlandetiin. Maaliskuussa 1945 II Linnakkeistoon liitettiin Örön ja Bogaskärin linnakkeet ja Bengtskäriin perustettiin vartiolinnake. Russarön evakossa olleet järeät tykit asennettiin takaisin. II Linnakkeiston merkitys oli nyt kasvanut, koska Neuvostoliiton Porkkalan tukikohdan itäpuoleinen Suomenlahden rannikon osa oli riisuttu raskaista ja järeistä tykeistä valvontakomission vaatimuksesta, ja II Linnakkeisto oli Porkkalan tukikohdan läntinen naapuri.


title: Hangon Rannikkopatteristo

text: Organisaatiota muutettiin jälleen 1. joulukuuta 1952. Turun Rannikkotykistörykmentistä tuli Rannikkotykistörykmentti 2. Siitä irroitettiin sen II Linnakkeisto, josta tuli "2. Erillinen Rannikkopatteristo." Siihen kuuluivat nyt Örö, Russarö, Hästö-Busö ja Jussarö.


title: Hangon Rannikkopatteristo

text: Vuonna 1956 koko merivoimien rannikkotykistö liiettiin maavoimiin. 2. Erillinen Rannikkotykistöpatteristo sai nimen "Hangon Rannikkopatteristo." Samalla luovuttiin perinteisistä punamustista kauluslaatoista ja otettiin käyttöön tykistön punainen kauluslaatta, kuitenkin sinisellä reunuksella. Örön kasarmi peruskorjattiin vuonna 1958. Russarön kasarmi peruskorjattiin vuonna 1961. Hankoon Korkeavuorenkadulle rakennettiin uusi Esikuntapatterin kasarmi. Hankolaiset merenkulkijat ovat perinteisesti antaneet taloille nimiä, kuten Jaava, Sumatra, Korsika ja on myös maatila nimeltä Bangladesh. Myös Korkeavuorenkadun uudisrakennus sai epävirallisen, mutta pitkään säilyneen nimen, Mau-Mau, afrikkalaisen sisijärjestön mukaan.


title: Hangon Rannikkopatteristo

text: Koko Puolustusvoimia muotoillut rationalisointi koski myös Hangon Rannikkopatteristoa ja se liitettiin jälleen alkuperäisille juurilleen Merivoimiin Suomenlahden Meripuolustusalueeseen 1. heinäkuuta 1998. Säästösyistä useista rakennuksista luovuttiin ja henkilöstöä vähennettiin. Varusmiesikäluokat pienenivät ja koulutuspaikkojen tarve väheni. Useat maailmalla käydyt sodat osoittivat kiinteän rannikkotykistön käyttömahdollisuudet vähäisiksi ja raskaiden linnakkeiden tarve loppui. Hangon Rannikkopatteristo lakkautettiin 31. joulukuuta 2002. Joitakin rannikkopuolustuksen tehtäviä edelleen moderneilla ja käyttökelpoisilla kaluston osilla jatkaa Suomen Merivoimien Suomenlinnan rannikkorykmentti ja harjoittelee säännöllisesti myös entisen Hangon Rannikkopatteriston alueella.


title: Hangon Rannikkopatteristo

text: (lähteet: )


title: Hangon Rannikkopatteristo

text: Venäjän keisarikunta rakensi 1900-luvun alussa Pietarin suojaksi maailman vahvimman merilinnoitusjärjestelmän, Pietari Suuren merilinnoituksen. Se ulottui Kronstadtista Suomenlahden molempia rantoja pitkin Ahvenanmaalle ja Viron saarille moninkertaisena kiinteiden linnoitusten järjestelmänä. Siihen läntisimpinä kuuluvat "Ulompi etuasema" ja "Turun-Ahvenanmaan saaristoasema" sijoittuivat paikkaan, jossa myöhemmin tuli olemaan Hangon Rannikkopatteristo.


title: Hangon Rannikkopatteristo

text: Ulompi etuasema sulki Suomenlahden suun merimiinoituksella Örön ja Hiidenmaan Tahkunanniemen välillä. Järeiden 356 mm:n Obuhov-Vickers (14 tuumaisten) tykkien oli määrä suojata merimiinoitus ja viimeistellä sulku. Niiden toimitus kuitenkin viivästyi ja ne korvattiin järeillä (12 tuumaisilla) 305 mm:n Obuhov tykeillä, joita Öröön sijoitettiin neljä. Niiden lisäksi Örö sai neljä raskasta (6 tuumaista) 152 mm:n Canet tykkiä. Ulomman etuaseman tulivoimaa oli määrä vahvistaa Russarön ja Naissaaren järeillä, niinikään 356 mm:n pattereilla. Niiden rakennustyöt aloitettiin 1912, mutta tykkien viivästyttyä asemiin asennettiin "harjoitustykeiksi" järeät (9 tuumaiset) 234 mm:n Bethlehem tykit.


title: Hangon Rannikkopatteristo

text: Turun-Ahvenanmaan saaristoasemaan kuuluivat mm. Utö ja Lypertö. Niiden linnoitustyöt tehtiin 1915. Utön merialueiden käyttäminen kevyen laivaston ja sukellusveneiden tukialueena haluttiin estää ja Utö varustettiin kahdella nelitykkisellä 152 mm: n raskaalla patterilla ja läheinen Enskär kahdella 152 mm:n raskaalla merihaupitsilla. Lypertön linnakkeen Uudenkaupungin edustalla oli määrä estää merialueiden käyttäminen Ahvenanmaan pohjoisesta suunnasta. Se varustettiin kahdella raskaalla nelitykkisellä patterilla, toinen 152 mm ja toinen 120 mm.


title: Hangon Rannikkopatteristo

text: Kun Suomi itsenäistyi, tästä linnoitusketjusta aseineen jäi perinnöksi puolet -Suomen rannikon puoleinen osa. Poistuessaan linnakkeilta Venäjän keisarikunnan sotilaat tuhosivat ja vaurioittivat aseistusta paljon, mutta osa jäi paikoilleen hyvässä kunnossa. Kalusto oli uutta ja parasta, mitä sen ajan teollisuus pystyi valmistamaan.


title: Hangon Rannikkopatteristo

text: Kun Saksan Itämeren-divisioona nousi maihin Hangossa 1918 venäläiset Suomessa talvehtivat laivasto-osastot lähettivät valtuuskunnan Hankoon sopimaan saksalaisten kanssa, että he jättäytyvät eroon Suomen sisällissodan tapahtumista ja toivovat saksalaisen divisioonan jättävän koskematta Suomen satamissa talvehtivat sota-aluksensa. Näin sovittiin ja asiasta lyötiin kättä päälle. Asiasta tuskin on muuta kunnon dokumenttia kuin valtakirja, jonka venäläinen lähetti heti kiireesti vei asianosaisille aluksille. Jos näin ei olisi tehty, Suomi olisi saanut yllin kyllin sotalaivoja perustakseen kunnollisen laivaston, eikä mitään rannikkotykistöä olisi edes perustettu.Valmistaja: Obuhovin terästehdas Venäjä. Suurin ampumaetäisyys 36 km. 1930-luvun alussa tykkien suuntaus- ja latauskoneistot sähköistettiin ja betoniasemia parannettiin. Kaksi tykkiä siirrettiin 1930-luvulla Viipurinlahdelle Ristiniemeen.Valmistaja: Bethlehem Steel Co. Yhdysvallat. Tykit oli alun perin tilannut Chilen hallitus, mutta se ei lunastanut niitä. Venäjä osti ne ja sijoitti uuteen merilinnoitukseensa. Lähtiessään pois 1918 Venäjän keisarikunnan sotilaat veivät mennessään tykkien sulkulaitteet, mutta uudet sulkulaitteet saatiin ostettua Bethlehem Steel Co:lta Yhdysvalloista. Tykkeihin asennettiin 1935 alkaen sähkösuuntaus ja niitä muutenkin parannettiin, joten niiden kantama parani alkuperäisestä 18 km:stä yli 25 km:iin, kuten Russarön taistelussa nähtiin. Moskovan rauhan ajaksi tykit evakuoitiin pois ja jatkosodan sytyttyä niistä kolme asennettiin takaisin. Loput kolme asennettiin 1945. Kaikki kuusi tykkiä olivat Russarössä vuoteen 1983 asti, jolloin niistä neljä romutettiin ja kaksi tykkiä, varaputki ja varakehto museoitiin Russarön saarelle alkuperäisiin paikkoihinsa.Ranskalaisen Gustave Canet:n (1846 - 1913) suunnittelema raskas tykki, joita on valmistettu sekä Ranskassa, että lisenssillä Venäjän eri konepajoilla. Suomessa Tampellan tehtailla tehtiin niihin uudet putket 1950-luvulla, jolloin pituuskaliiperiksi tuli 50, 152/50 T. Kun 1930-luvulta alkaen tykkejä parannettiin kääntämällä jousipalautin ja nestehidastin putken päälle saatiin ampumaetäisyys parannettua 20 km:iin. Latausjärjestelmää parannettiin siten, että tykkiä ei tarvinnut ladatessa kääntää latauskorolle ja tulinopeus saatiin suuremmaksi. Näitä tykkejä oli puolustusvoimilla satakunta kappaletta ja niistä tuli rannikkotykistön pääase järeiden tykkien käytyä vanhanaikaisiksi. Niitä käytettiin 1990-luvulle asti.Tämä oli tilanne 1921 kun Turun Erillinen Rannikkopatteristo aloitti toimintansa. Sotaan asti tilanne pysyi suunnilleen samana. Sodanajan ryhmityksen muuttuessa tilantenen mukaan myös linnakkeet, ja aseet niiden mukana muuttuivat moneen kertaan. Uusia linnakkeitakin linnoitettiin, mm. Hästö-Busö, joka linnoitettiin juuri sodan alkaessa ja sen kestäessä ja varustettiin neljällä raskaalla Canet'lla.


title: Hangon Rannikkopatteristo

text: Talvisodan jälkeen Hanko piti tyhjentää. Myös aseistus evakuoitiin Russarön ja Hästö-Busön linnakkeilta. Ainoa rauhanehtojen tinkimisen tulos oli evakuointiajan jatkaminen kolmesta päivästä kymmeneen päivään. Russarön Bethlehemien evakuointiin ei aluksi uskonut kukaan, mutta kokoamalla kaikki mahdolliset resurssit ne lopulta saatiin vietyä Turkuun. Suoritus on mittava kun tiedetään, että pelkkä tykin putki painaa 30 tonnia, pakkasta oli 25 astetta, meressä oli jään paksuus yli metri ja Russarön laituri oli pommitettu hajalle.


title: Hangon Rannikkopatteristo

text: Kun Hangon vuokra-alueen uusia rajoja alettiin valvoa uudessa organisaatiossa pääaseiden, järeiden ja raskaiden patterien yheismäärä oli kuusi ja kevyiden pattereiden yhdeksän.


title: Hangon Rannikkopatteristo

text: Kun jatkosota alkoi ja Hanko miehitettiin 4.12.1941 myös Russarön 9 tuumaiset asennettiin paikoilleen. Ensimmäiset kome saapuivat Russarön laituriin höyrylaiva Tervsundilla jouluaattona 1941. Elokuussa 1942 ne olivat ampumakunnossa. Loput kolme tykkiä asennettiin paikoilleen sodan päätyttyä 1945.


title: Hangon Rannikkopatteristo

text: Valmistaja: Obuhovin terästehdas Venäjä. Tykki on periaatteessa sama kuin rannikkotykki, mutta rautatielavetille asennettuna. Ampumiseen sille piti olla betoninen tykkiratapiha, jolle tykki nostettiin hydraulisesti rautatielavetilta. Neuvostoliiton vedettyä joukkonsa pois Hangon vuokra-alueelta siltä jäi Täktomiin rakentamalleen tykistöradalle kolme järeää rautatietykkiä, jotka se oli rautateitse sinne tuonut Moskovan rauhan aikana. Tykit olivat pahoin rikottuja, mutta ne saatiin sodan kuluessa korjatuksi. Ensimmäiset koelaukaukset niillä ammuttiin helmikuussa 1943 ja viimeinenkin tykki saatiin kuntoon heinäkuussa 1943. Näissä koeammunnoissa ammuttiin Suomen tykistön pituusennätys 51 km korotuksella 50 astetta. Ennätys on edelleen voimassa. Sodan jälkeen tykit luovutettiin Neuvostoliitolle.Itse patteri valmistettiin Suomessa ja ohjus oli valmistettu Neuvostoliitossa. Kantama n. 45 km. Paino 2 tonnia, josta räjähdysainetta 500 kg. Polttoaine kerosiini ja lähtöraketilla ruuti. Nopeus 0,9 mach. Itsenäinen tutkahakupää. Järeiden tykkien käytyä vanhanaikaisiksi ja toisaalta Pariisin rauhansopimuksen tulkinnan muututtua ja mahdollistettua ohjusaseistuksen käyttämisen, hankittiin Neuvostoliitosta ohjusveneitä ja niiden ohjuksia. Hangon Rannikkopatteristo alkoi rakentaa maalta ampuvia ohjuslavetteja näiden ohjusten ampumista varten. Kehitystyö tehtiin Hästö-Busön linnakkeella sitä varten aidatulla salaisella alueella. Koko asiaan osallistuva henkilöstö oli palkattua, ei varusmiehiä, eivätkä he saaneet puhua asiasta kenellekään. Siksi heitä kutsuttiin "mustapartaisiksi miehiksi" pakinoitsija Ollin vastaavan vaiteliaan pakinahahmon mukaan. Ensimmäinen ohjus ammuttiin 1968 Russarön edustalla olevaan maaliin. Ohjus osui ja maali tuhoutui, mutta niin tuhoutui myös lavettikin. Useita erilaisia lavettimalleja kokeiltiin ja lopulta toimiva ratkaisu löydettiin. Se oli kumipyöräinen hinattava malli. Niitä oli patterilla kaksi ja ne olivat käytössä vuoteen 1991 asti jolloin oli niiden viimeinen sotaharjoitus. Ohjukset museoitiin 1995. Yksi lavettikokeilu, Comet panssarivaunun päälle rakennettu, on myös museoitu Kuivasaareen.Valmistaja: ruotsalainen Saab Bofors Dynamics. Kantama n. 100 km. Paino 800 kg, josta räjähdysainetta 200 kg. Itsenäinen GPS ja tutkahakupää. Maastokuorma-auton päälle rakennetut lähtöalustat. Ohjuskalustoa alettiin uusia ja modernisoida 1980-luvun lopulla ja patteri otettiin käyttöön 1991.Valmistaja: venäläinen Bolshevik (entinen Obuhov). Kevyiden, vanhenevien tykkien korvaajaksi ja suojaamaan linnakkeita, pidettäviä alueita ja väyliä suunniteltiin kallioon louhittava kantalinnoite, johon sijoitettiin varsin vähän muunnettu T-55 panssarivaunun torni ja sen 100 mm:n kanuuna. Patteriston, ja Suomen ensimmäinen nelitykkinen patteri valmistui 1970-luvun alussa Tulliniemen kärkeen. Seuraavat, myös nelitykkiset patterit rakennettiin Russarön majakan ympäristöön ja Hästö-Busöön, jonne patteri valmistui 1980-luvun lopulla. Asetta kehitettiin jatkuvasti ja se mm. varustettiin laserperiskoopilla ja lämpökameralla. Tämä ase oli tykkimiesten keskuudessa erityisen pidetty.Valmistaja: Tampella Suomi. Nimestään huolimatta tykki ei ole panssarivaunun torni vaan sen näköinen ja kokonaan uudenlainen, moderni, panssaroitu 130 mm:n tykki, joka on asennettuna kantalinnoitteeseen kahteen kerrokseen. Neljätykkinen patteri asennettiin Russaröön 1980-luvulla. Kaksi sai kokonaan uuden, kallioon louhitun aseman ja kaksi asennettiin entisiin Betlehem-tykkien asemiin. Tykit ovat olleet alusta asti varustettu laserperiskoopilla ja lämpökameralla. Ohjuspatteri ja nämä uudet 130-TK:t, 100-TK:t ja Hästö-Busön 152 mm:n Tampellat olivat patteriston pääaseet sen viimeisinä vuosina. Raskas tornikanuunapatteri on edelleen moderni ja käyttökelpoinen. Siksi se on palveluskäytössä. Merivoimien Suomenlinnan rannikkorykmentti käy säännöllisesti harjoittelemassa Russarössä, eikä sillä ole näköpiirissä tarvetta luopua linnakkeesta.


title: Hangon Rannikkopatteristo

text: Optiset mittausvälineet kaikkine rajoituksineen muodostivat pitkään pääosan mittaus ja valvontavälineistä. Sodan alkaessa oli jo opittu hyvin maalien mittaaminen optisilla suuntimilla ja sisäkantaetäisyysmittareilla ja välineitä oli ostettu parhailta valmistajilta. Myös ampuma-arvojen laskenta oli kehitetty tarkaksi ja nopeaksi. Siihen tarvittavat välineet pystyttiin hyvin valmistamaan kotimaisena tuotantona.


title: Hangon Rannikkopatteristo

text: Jo sodan aikana Saksan joukkojen hallussa oli tutkalaitteita myös Suomenlahden rannikolla. Niiden tehokkuus oli hyvin oivallettu suomalaistenkin esikunnissa ja tutkia hankittiin kaikille tärkeimmille linnakkeille heti, kun niitä alkoi teollisuudelta saada. Alkuun käytettiin tavallisia merenkulkuun tarkoitettuja tutkia. Oikeita valvontatutkia hankittiin 1960-luvulla Russaröön, Hästä-Busöön ja Jussaröön. Ensimmäinen malli oli englantilainen Marconi ltd:n valmistama SNW 41/2 merivalvontatutka. Sen kookas paraboloidisylinteri antenni näkyy monissa sen ajan valokuvissa. Se oli aikansa parasta tekniikkaa, mutta minkäänlaista elektronisen sodankäynnin ominaisuutta sillä ei ollut. Lähettimen pulssiteho 50 kW, -taajuus 9 GHz, suurin mittausetäisyys yli 70 km. Ne asennettiin Russarössä ja Hästö-Busössä tulenjohtoaseman päälle ja Jussarössä rautakaivoksen hissitornin ylimpään kerrokseen. Ne muodostivat jatkuvasti päivystävien tähystysasemien kanssa merivalvonnan pääosan ja palvelivat hyvin 1980-luvulle asti.


title: Hangon Rannikkopatteristo

text: Valtion johtomme määräsi parantamaan merivalvonnan suorituskykyä ja 1975 aloitettiin uusien tutkien hankinta. Ne saatiin 1980-luvun alussa Russaröön ja Hästö-Busöön. Nyt uusi kalusto, FIKA, oli erinomaisesti elektroniseen sodankäyntiin sopeutuvaa ja tehokasta. Valmistaja oli ruotsalainen Philips Eletonikindustrier AB. Tutka sopi myös mainiosti tulenjohtoon, valvonnan lisäksi.


title: Hangon Rannikkopatteristo

text: Tutka oli myös oleellinen osa 1980-luvulla Suomessa pääosin OY Nokia AB:n kehittämää Rnnikkorykmentin valvonta- ja ampuma-arvojen laskenta – RAVAL – järjestelmää. Se perustui PDP-11 sarjan pientietokoneeseen. Järjestelmään kuului oleellisena osana myös laser-etäisyysmittari-suunnin yhdistelmä – LASU, joka myös oli suomalaista OY Nokia AB:n valmistetta. RAVAL-asemat rakennettiin Russaröön ja Hästö-Busöön. Niillä patteristo siirtyi tietokoneaikaan ja nykyaikaiseen mittaus- ja tulenjohtotekniikkaan. Oleellista oli myös 130-TK tykkien automaattisuuntaus tietokoneella. Koska RAVAL:in arka paikka oli koko rykmentin viestiyhteyksien keskittyminen siihen, kehitettiin aika pian patterikohtaiset laskimet uudemman sukupolven tietokoneilla. Näin oli rannikkotykistö tehnyt "digiloikan" jo 1980-luvulla ja koko ketju tulikomennosta tykin tai ohjuksen laukaukseen tapahtui digitaalisesti. Entiset mekaaniset laskentamenetelmät silti pidettiin koulutuksessa mukana vielä pitkään.


title: Hangon Rannikkopatteristo

text: Kylmän sodan aikana Itämerellä oli runsaasti sukellusveneitä ja monet niistä myös talvimerenkulkuun kykeneviä. Vedenalaista merivalvontaa varten kehitettiin Puolustusvoimien omana työnä rannikkokuuntelulaitteisto. Ensimmäinen rannikkokuunteluasema toimi vuodesta 1963 alkaen. Se oli tehokas laitteisto ja sitä kehitettiin jatkuvasti paremmaksi, malli -70 ja -80, Puolustusvoimien omin kehitysprojektein. Sarjatuotannon teki Fiskars konserniin silloin kuulunut Elesco Oy. Valtiojohdon vaatimus oli, että alueloukkaus on voitava paljastaa todennäköisesti, ja sen se laitteisto teki hyvin. Näitä laitteita myytiin lopulta myös Ruotsiin helpottamaan vedenalaisen valvonnan vaikeuksissa. Periaate on mereen laajalle alueelle pohjaan sijoitetut mikrofonit, hydrofonit, ja kaapeliyhteyden avulla niiden keskitetty kuunteluasema, jossa hyvin koulutettu kuuntelija, yleensä varusmies, kuunteli lakkaamatta.


title: Hangon Rannikkopatteristo

text: Saavuttaessa 1990-luvulle on sanottu Suomessa olleen Euroopan tehokkain merialueen valvontajärjestelmä.


title: Hangon Rannikkopatteristo

text: Neuvostoliitto pommitti Hankoa 30. marraskuuta 1939 ja aiheutti kaupungille vahinkoja ja yhden kuolonuhrin. Samana päivänä saatiin tieto, että Neuvostoliiton uusin risteilijä Kirov oli lähtenyt tukikohdastaan Liepajasta.


title: Hangon Rannikkopatteristo

text: Russarössä oli sattumalta harjoitus käynnissä järeällä patterilla 1. joulukuuta 1939, kun Kirov ja kaksi Gnevnyi-luokan hävittäjää: Smetlivyi ja Stremitel'nyi, ajoivat Russarön edustalle. Kun ne tunnistettiin patterille komennettiin: "tulikomentoja". Kirov oli 24 km:n etäisyydellä kun vasemman jaoksen oikea tykki (234/50 Be) ampui ensimmäisen laukauksen klo 9.55. Kun muutama laukaus häirintätulta oli ammuttu Kirov käänsi oikean kylkensä kohti ja ampui Russarön linnaketta. Kun Russarön patterin tuli oli peittävää aloitettiin vaikutusammunta 20 km:n etäisyydeltä. Se ammuttiin vasemmalla ja keskimmäisellä jaoksella, neljällä tykillä, ja kesti viisi minuuttia. Noin joka kolmas laukaus oli nallipetto, joka hiukan hidasti tulinopeutta. Kiroviin osui yksi kranaatti ja alus syttyi tuleen. Kirov alkoi heti poistua ja laskea savuverhoa. Kello 10.10 patterille komennettiin: "tulitauko". Kirovia saattaneet hävittäjät eivät saaneet vaurioita. Kirovin miehistä kaatui 17 ja haavoittui n. 30. Se korjattiin Liepajassa.


title: Hangon Rannikkopatteristo

text: Kirovin ampumat 180 mm:n kranaatit osuivat ensin Russarön eteläpuoleiseen rantaveteen ja tappoivat suuren määrän kalaa. Seuraavaat kranaatit tulivat pohjoispuoleiseen laiturin maastoon. Vauriot olivat pienet. Majakanvartijan (tyhjä) mökki tuhoutui ja laituri ja ruokala saivat vaurioita. Taistelun jälkeen Russarön ruokalistalla oli viikon verran "molo-torskia" ja "silakkaa Kirovin tapaan".


title: Hangon Rannikkopatteristo

text: Tällä lyhyellä, menestyksekkäällä taistelulla oli suuri merkitys kun itärintamalla samaan aikaan peräännyttiin viivyttäen. Nämä järeät tykit, aikansa strategiset aseet, osoittivat voimansa, eikä niitä enää uhmattu. Tästä asti ne tekivät sen mihin ne oli tarkoitettu: estivät yhteenoton pelkällä olemassaolollaan.


title: Hangon Rannikkopatteristo

text: Moskovan rauhan sopimukseen kuului Hangon vuokraaminen Neuvostoliitolle laivastotukikohdaksi. Suomen joukot eivät missään vaiheessa yrittäneet vallata aluetta takaisin, mutta Neuvostoliitto vetäytyi alueelta sen jäätyä mahdottomien huoltoyhteyksien taakse.


title: Hangon Rannikkopatteristo

text: Neuvostoliiton verrattain hyvin koulutetut ja varustetut erikoisjoukot tekivät useita hyökkäyksiä. Ne olivat yleensä pienehköjä, komppanian, jopa pienemmänkin vahvuisilla osastoilla tehtyjä, mutta hyvin ankaria ja verisiä. Molemmat osapuolet kärsivät niissä suuria tappioita. Tykistötaisteluja käytiin runsaasti ja jatkosodan aikana tykistöammunnat olivatkin enimmäkseen maa-ammuntoja. Vain Bengtskärin taistelu oli suomalaisille voitokas ja majakkasaari saatiin pidettyä. Muut taistelut päättyivät suomalaisten tappioon. Morgonlandetin taistelu oli pahasti alivoimainen ja päättyi pienen merivalvontaryhmän jäämiseen sotavangiksi. Horsön taistelussa 11. heinäkuuta 1941 neuvostoliittolaiset valtasivat saaren. Horsössä on haudattuna yli 40 heidän sotilastaan. Hankoniemen itäpuolella Hästön saarella käytiin myös ankara taistelu. Suomalaisten taistelumenestyksen parantamiseksi perustettiin salainen koulutuskeskus peitenimellä Pyöriäinen. Se oli Snappertunassa Kopparön kartanon mailla. Syksyllä koulutus alkoi näkyä menestyksenä ja neuvostoliittolaisten hyökkäilyhalun vähenemisenä.


title: Hangon Rannikkopatteristo

text: Koska saaristo-oloissa oltiin läpi vuoden ja linnakkeet piti myös huoltaa, oli sopivan kuljetuskaluston puute lähes krooninen. Alkuaikoina ei voinut ajatella, että maista käydään töissä linnakkeella vuoroveneellä. Asiat olivat hyvin, jos joka päivä saatiin tuotua tuoreet elintarvikkeet ja vaihdettua posti. Enin osa henkilökuntaa asui linnakkeella, rohkeimmat perheensä kanssa. Örössä ja Russarössä toimi myös kansakoulu silloin kun oppilaita oli tarpeeksi.


title: Hangon Rannikkopatteristo

text:
Puiset yhteysveneet olivat merikelpoisia ja luotettavia, mutta aivan ensimmäisinä vuosina veneet olivat lähinnä kalastukseen rakennettuja. Kuljetusalus Pukkio hoiti liikennettä kelirikkoaikoina ja muutenkin kuljetti raskaamman tavaran ja mm. lomakuljetuksia. Talvisin kuljetustarpeita riitti hevosillekin, jos jääteitä pystyttiin ylläpitämään. Talvisin avoimena pidettävien meriväylien yli mentiin väyläsiltoja ja -losseja käyttäen. Toisinaan oli vaan tyydyttävä odottamaan suopeampaa aikaa luonnonvoimilta.
Teräsrakenteisia Y-veneitä (yhteysvene) ja K-veneitä (kuljetusvene) saatiin 1960-luvulta alkaen. Ne olivat suuri parannus, vaikka olivatkin lähinnä veden pinnalla kulkevia konehuoneita. Kesän hyviä ilmoja varten oli L-veneitä (linnakevene). Yhteysliikenne saatiin toimimaan paremmin, ja maista linnakkeella työssäkäynti alkoi olla mahdollista. Raskaampiin kuljetuksiin tuli H-vene (huoltovene) ja kalustolautta Kala, joka pystyi kuljettamaan kuorma-autonkin. Kovien tuulien aikana saattoi päivä tai pari kulua ilman merikuljetuksia. Talvella kulku oli vaikeaa tai olematonta, varsinkin jos jää oli liian heikkoa jäätien tekemiseen, mutta kyllin vahvaa pysäyttämään K-veneen. Moottorireki oli oiva kulkuväline, jos jää kesti. Täyden kelirikkoajan ainoa ajoneuvo oli usein hydrokopteri.


title: Hangon Rannikkopatteristo

text: Vasta 1980-luvulla saatiin Hauki-luokan vene Hankoniemi ja Valas-luokan kuljetusalus Vänö. Jäätilanne ei sitten enää aivan täysin määrännyt talvimerenkulkua. Myös myrskypäivien vaikeudet helpottuivat suuresti.


title: Hangon Rannikkopatteristo

text: Osittain puutteellisesta venekalustosta johtui onnettomuus, joka vaati kolme ihmishenkeä. Suuressa kertausharjoituksessa syyskuussa 1974 oli mukana myös syöksyvene, joka ei täysin vastannut merikelpoisuudeltaan vallitsevia meriolosuhteita. Vene lähti Hästö-Busöstä kohti Jussarötä ja teki normaalin lähtöilmoituksen. Kun tuloilmoitusta ei tullut lähdettiin venettä etsimään. Osa miehistä löydettiin pelastautuneena pieneltä kallioluodolta, mutta kolme miestä oli hypotermiaan kuolleena edelleen kellumassa pelastusliiviensä varassa meressä. Vene oli haukannut vettä osuessaan suureen aaltoon ja uponnut heti. Onnettomuus koettiin hyvin raskaana hankolaisten keskuudessa koska kaikki kuolleet olivat paikkakuntalaisia. Heille tehtiin muistolaatta, joka on edelleen kallioon kiinnitettynä Hästö-Busössä Lillön salmen kohdalla.


title: Hangon Rannikkopatteristo

text: Asuntojen ja kasarmitilojen puute aiheutti vaikeuksia. Linnakkeiden henkilökunnan asunnot olivat vanhoja ja huonokuntoisia ja ilman mukavuuksia. Kasarmit olivat heikkokuntoisia ja uusinkin, Russarön funkkiskasarmi, ajalta ennen talvisotaa. Vain Hästö-Busön kasarmi ja asuintalo olivat ajanmukaisia ja 1960-luvun lopulla rakennettuja. Asia saatettiin päättäjien tietoon ja 50-vuotisjuhlan tervehdyksessä 1. elokuuta 1971 puolustusministeri Kristian Gestrin vakuutti asian olevan ministeriössä kehityksen alla. Ministeri saatiin myös käymään Russarössä 27. marraskuuta 1972 ja hänelle esiteltiin kasarmin täyteen ahdetut 40 miehen tuvat. Asiasta kirjoitettiin kolmessa Rannikon puolustaja lehdessä ja Ruotuväki lehdessä. Kenraaliluutnantti Kai Halmevaara arvosteli puheessaan vuosipäivänä 1. elokuuta 1974 kärkevästi valtiovallan riittämättömiä toimia. Samassa tilaisuudessa rannikkotykistön tarkastaja eversti Eero Veranen esitti syvän huolestuneisuutensa Hangon varuskunnan asuntotilanteesta. Maaliskuussa 1975 järjestettiin talviolosuhteissa tutustumiskäynti Russarössä Valtionvarainministeriön, Puolustusministeriön ja Akavan edustajille. Myös Yleisradio teki haastattelun Russarön asuinolosuhteista ja esitti sen radiossa 6. syyskuuta. Tilanpuutteen vuoksi oli myös aika, jolloin alokaskoulutus toteutettiin Säkylän varuskunnassa. Ilmeisesti silloisen komentajan everstiluutnantti Olavi Aspinjaakon sinnikkyyden tuloksena uuden asuinrakennuksen rakennustyömaan avajaisia Hangon Nycanderinkadulla vietettiin 1. lokakuuta 1975 ja rakennus valmistui 1978. Kun Puolustusministeri Ingvar S. Melin vieraili Russarössä 1. maaliskuuta 1976 kasarmin tilanahtaus oli vielä entisellään ja peruskorjaus ja laajennus aloitettiin kohta sen jälkeen ja se valmistui 1980-luvulla.


title: Hangon Rannikkopatteristo

text: Vuodesta 1949 vuoteen 1961 järjestettiin Jehovan todistajien aseista kieltäytymiseen liittynyt palvelus Hästö-Busön linnakkeella. (Se ei siis ollut vankeutta, jollainen heille kyllä määrättiin vielä tämän palvelusajan lisäksi.) Tuohon aikaan ei ollut käytössä siviilipalvelusta, joten nämä aseistakieltäytyjät määrättiin pidettäväksi tällä linnakkeella, varuskunnassa ja sotilaiden vartioimana. Tuona aikana tuli saarella olleeksi n. 400 Jehovan todistajaa. Heidän asumuksensa oli huonokuntoinen parakki, jota he eivät suostuneet siivoamaan. Varusmiehet tekivät siivouksen kerran viikossa, yleensä paloletkulla. Kylmyyden takia heidän oli itse hoidettava lämmitys ja käytettävä sotilaiden villavaatteita, koska muuta ei annettu. He eivät suostuneet tekemään mitään sotilastyötä, eivät edes kantamaan elintarvikkeita laiturilta ruokalaan.


title: Hangon Rannikkopatteristo

text: Hangon Rannikkopatteristo vietti, ja sen perinneyhdistys edelleen viettää, perinnepäivää 1. elokuuta, koska se lasketaan joukon perustamispäiväksi 1. elokuuta 1921.


title: Hangon Rannikkopatteristo

text: Hangon Rannikkopatteriston linnakkeilla, huoltopatterilla ja ohjuspatterilla on myös omat yksikköviirit. Sellaisia käytetään perinteisesti vain erikoisjoukoilla. Rannikkotykistön yksiköt toimivat kaukana esikunnastaan ja toisistaan, joten yksikköviirien käyttö on katsottu perustelluksi. Viirit suunnittelivat yhdessä R.Kankaristo ja B.Heinonen.


title: Hangon Rannikkopatteristo

text: Hangon Rannikkopatteriston kunniamarssin, Hangon marssin, on säveltänyt Karl Collan, sanoittanut K.R. Malmström ja suomentanut Alpo Noponen.


title: Hangon Rannikkopatteristo

text: Hangon marssin sanat:


title: Hangon Rannikkopatteristo

text: Käy luokse Hangon laineen, tai tuntureitten taa. Yks kansa, suomalainen, se siellä uurastaa. Siell ensi aamun näimme me ja siellä keinui kehtomme ja äidin suusta hellimpään soi nimi Suomen tään, soi nimi Suomen tään.


title: Hangon Rannikkopatteristo

text: Siis meillä, miehet Suomen on yksi veljen tie. Mi valjenneekin huomen, mi nimi meillä lie. Mies Karjalan ja Uudenmaan ja Pohjan, Kainuun kuulakkaan ja Auran, Saimaan seutujen, käy liittoon veljien, käy liittoon veljien.


title: Recoil

text: Recoil on entisen Depeche Moden jäsenen Alan Wilderin musiikillinen projekti. Kun Wilder oli vielä Depeche Modessa, hän aloitti pohjimmiltaan Recoilin sooloprojektina julkaistakseen experimental-musiikkiansa, joka ei ollut niin pop-suuntaista kuin Depeche Mode. Ilmoittaessaan lähtönsä yhtyeestä vuonna 1995 Recoil muuttui Wilderin pienestä sivuprojektista hänen ensisijaiseksi musiikilliseksi projektikseen.


title: Margareta Dume

text: Margareta (Greta) Lambrektintytär Dume, syntymäaika tuntematon, kuollut 1410, oli ruotsin perillinen. Hänellä oli jokseenkin merkittävä rooli sisällissodassa, jonka laukaisi erimielisyydet hänen puolisonsaBo Joninpoika Gripin perinnöstä vuonna 1386. Hän seurasi kuningas Albrekt Mecklenburgilaista sodassa kuningatar Margareetaa vastaan.


title: Margareta Dume

text: Hän kuului aateliseen saksalaiseen Dumen sukuun, joka asettui Suomeen noin vuonna 1362. Hänen sisariaan olivat Klaus, Gerhard, Henneke, Volrad ja Berthold Dume. Greta avioitui vuonna 1373 poliittisesti vaikutusvaltaisen drotsin Bo Joninpoika Gripin kanssa. Hänen veljensä Henneke oli miehen voutina Viipurissa.


title: Margareta Dume

text: Gretalla oli poliittinen rooli Bo Joninpojan kuoleman jälkeen vuonna 1386. Miehensä testamenissa hänet oli jätetty suurimmaksi osaksi ilman osuutta hänen omaisuudestaan. Nimittäessään kuningas Albrektin holhoojaksi itselleen ja lapsilleen, hän teki kuninkaasta etujensa valvojan taistelujen puhjetessa hänen miehensä valtavasta perinnöstä vuonna 1387. Kuninkaan kannattajat saattoivat siten esiintyä hänen edustajinaan konfliktissa ja heitä kutsuttiin hänen "avustajikseen". Hän sai vaikutusvaltaisen aseman hovissa: vuonna 1388 myötävaikutti hän muun muassa siihen, että eräs aatelin edustaja sai takaisin takavarikoidun omaisuutensa. Vuonna 1389 hän oleskeli vielä hovissa, mutta on sitten mennyt maanpakoon, luultavasti Mecklenburgiin. Hän oli naimisissa vuonna 1394 ritari Bengt Niklissonin kanssa ja sopi erimielisyytensä kuningatar Margareetan kanssa. Hänen kannattajansa polttivat Loftan kirkon vuonna 1409, mikä mainitaan hänen testamentissaan.


title: Margareta Dume

text: Margareta Dume haudattiin Bo Joninpojan hautaan Vadstenan luostarikirkossa 13. helmikuuta 1410.


title: Magburaka

text: Magburaka on Sierra Leonen Pohjoisen maakunnan 530 776 asukkaan Tonkolilin piirikunnan hallintokeskus. Vuonna 2004 kaupungin väkiluku oli 16 313. Magburaka sijaitsee Rokeljoen koillisrannalla, linnuntietä noin 21 kilometriä aluekeskus Makenista eteläkaakkoon ja noin 144 kilometriä pääkaupunki Freetownista itään.


title: Magburaka

text: Kaupunki on seudun maataloustuotannoin (mm. riisi, palmuöljy ja siemenet, tomaati, kolapähkinät) markkinapaikka. Siellä toimii muun muassa valtion sairaala, maan eliittikouluihin luettu valtiollinen poikien yläkoulu (Magburaka Government Secondary School for Boys), jota presidentti Ernest Bai Koroma kävi aikanaan, ja Magburakan tekninen opisto (tai Magburaka Technical Institute).


title: Magburaka

text: Piirikunnassa, Magburakan kaupungin koillispuolella toimii suuri African Minerals Ltd (AML) -kaivosyhtiön Tonkolilin (Bumbunan) rautamalmikaivos. Vuonna 2013, jolloin toiminnan ylösajo yhä jatkui, se tuotti jo 16,9 miljoonaa tonnia 57,6 prosentin rautapitoisuuden malmia. Kaivokselta johtaa kaivosyhtion pääosin omistama rautatie Makenin ja Lunsarin kaupunkien pohjoispuolitse rannikolle kaivosyhtiön Pepelin satamaterminaaliin. Kaivosyhtiön paikallisväestöä pahoin syrjivää toimintaa on esimerkiksi ihmisoikeusjärjestö Human Rights Watch kritisoinut.


title: Brothers in Arms (kappale)

text: Brothers in Arms on Dire Straitsin vuoden 1985 kappale ja esiintyy heidän samannimisen albuminsa viimeisenä kappaleena. Se tehtiin alun perin vuonna 1982, samana vuonna kuin Falklandin sota. Kappale uudelleenjulkaistiin erikoisjulkaisuna vuonna 2007 sodan 25-vuotispäivän muistoksi ja keräämään varoja sodan veteraaneille, jotka kärsivät posttraumaattisesta stressihäiriöstä.


title: Brothers in Arms (kappale)

text: Kappaleen musiikkivideo käyttää rotoskooppausta ja näyttää yhtyeen esiintymässä päällystettynä kuvilla ensimmäisestä maailmansodasta.


title: Brothers in Arms (kappale)

text: Kappaleelle on kaksi studioäänitettyä versiota: albumiversio, jonka pituus on 6:55 ja lyhyempi versio, jonka pituus on 6:05 ja sisältää hieman erilaiset (ja lyhyemmät) soolot kappaleen alussa ja lopussa. Versio joka esiintyy Dire Straitsin "" -kokoelma-albumilla on 4:55 pitkä. Versio joka esiintyy yhtyeen "On the Night" -livealbumilla sisältää ylimääräisen soolon ja on 8:55 pitkä. Täyspitkä studioalbumiversio (6:55) sisällytettiin myös vuoden 2005 kokelma-albumiin, "".


title: Brothers in Arms (kappale)

text: Kappale esiintyi "West Wing" -televisiosarjan toisen kauden päätösjaksossa. Se myös esiintyi vuoden 2001 elokuvassa "Spy Game".